02012O0027 — SK — 30.11.2018 — 006.001

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B USMERNENIE EURÓPSKEJ CENTRÁLNEJ BANKY z 5. decembra 2012 o Transeurópskom automatizovanom expresnom systéme hrubého vyrovnania platieb v reálnom čase (TARGET2) (prepracované znenie) (ECB/2012/27) (2013/47/EÚ) (Ú. v. ES L 030 30.1.2013, s. 1)

Zmenené a doplnené:









▼B

USMERNENIE EURÓPSKEJ CENTRÁLNEJ BANKY

z 5. decembra 2012

o Transeurópskom automatizovanom expresnom systéme hrubého vyrovnania platieb v reálnom čase (TARGET2)

(prepracované znenie)

(ECB/2012/27)

(2013/47/EÚ)







ODDIEL I

VŠEOBECNÉ USTANOVENIA

Článok 1

Predmet úpravy a rozsah pôsobnosti

▼M6

1. TARGET2 umožňuje hrubé vyrovnanie platieb v reálnom čase v eurách s vyrovnaním v peniazoch centrálnej banky v rámci účtov platobného modulu (PM), T2S účelových peňažných účtov (T2S Dedicated Cash Accounts – T2S DCA) na účely obchodov s cennými papiermi a TIPS účelových peňažných účtov (TIPS Dedicated Cash Accounts – TIPS DCA) na účely okamžitých platieb. TARGET2 je vytvorený a funguje na základe jednotnej spoločnej platformy, cez ktorú sa technicky rovnakým spôsobom zadávajú a spracúvajú platobné príkazy a nakoniec aj prijímajú platby. Pokiaľ ide o technické vedenie T2S DCA na T2S, TARGET2 je po technickej stránke vytvorený a funguje na základe platformy T2S. Pokiaľ ide o technické vedenie TIPS DCA, TARGET2 je po technickej stránke vytvorený a funguje na základe platformy TIPS.

▼B

2. TARGET2 predstavuje z právneho hľadiska množinu RTGS systémov.

▼M4

Článok 1a

Transakcie v TARGET2

Národné centrálne banky používajú účty v TARGET2 vždy na tieto transakcie:

a) operácie menovej politiky na otvorenom trhu v zmysle usmernenia Európskej centrálnej banky (EÚ) 2015/510 (ECB/2014/60) ( 1 );

b) vyrovnanie transakcií s pridruženými systémami;

c) platby medzi úverovými inštitúciami.

▼B

Článok 2

Vymedzenie pojmov

Na účely tohto usmernenia:

1. „jednotnou spoločnou platformou (SSP)“ sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce SSP;

2. „systémom, ktorý je súčasťou TARGET2“ sa rozumie ktorýkoľvek z RTGS systémov centrálnych bánk Eurosystému, ktorý je súčasťou TARGET2;

3. „centrálnou bankou (CB)“ sa rozumie centrálna banka Eurosystému a/alebo pripojená národná centrálna banka;

4. „národnými centrálnymi bankami poskytujúcimi SSP“ sa rozumejú Deutsche Bundesbank, Banque de France a Banca d’Italia ako centrálne banky, ktoré vytvárajú a prevádzkujú SSP v prospech Eurosystému;

▼M1

5. „ ►M3 poskytovateľom sieťových služieb v TARGET2 ◄ “ sa rozumie poskytovateľ pripojený prostredníctvom počítačovej siete na účely zadávania platobných správ v TARGET2. Pripojenia prostredníctvom počítačovej siete sa poskytujú prostredníctvom služby SWIFT a na účely internej komunikácie v rámci Eurosystému tiež prostredníctvom služby CoreNet;

▼M6

6. „účastníkom“ [alebo „priamym účastníkom“] sa rozumie subjekt, ktorý je majiteľom aspoň jedného PM účtu (majiteľ PM účtu) a/alebo jedného T2S účelového peňažného účtu (majiteľ T2S DCA) a/alebo jedného TIPS DCA (majiteľ TIPS DCA) v CB Eurosystému;

▼B

7. „CB Eurosystému“ sa rozumie ECB alebo NCB eurozóny;

8. „platobným modulom (PM)“ sa rozumie SSP modul, v rámci ktorého sa na PM účtoch zúčtovávajú platby ►M3 majiteľov PM účtov ◄ ;

9. „PM účtom“ sa rozumie účet, ktorého majiteľmi sú ►M3 majitelia PM účtov ◄ v PM vedený CB Eurosystému a ktorý je pre ►M3 majiteľov PM účtov ◄ potrebný na:

a) zadávanie platobných príkazov alebo prijímanie platieb prostredníctvom TARGET2 a

b) vyrovnanie takýchto platieb s touto CB Eurosystému;

10. „NCB eurozóny“ sa rozumie národná centrálna banka (NCB) členského štátu, ktorého menou je euro;

11. „identifikačným kódom spoločnosti (BIC)“ sa rozumie kód vymedzený normou ISO č. 9362;

12. „adresovateľným držiteľom BIC“ sa rozumie subjekt, ktorý:

a) je držiteľom BIC;

b) nie je uznaný ako nepriamy účastník;

c) je korešpondentom alebo klientom majiteľa PM účtu alebo pobočkou majiteľa PM účtu alebo nepriameho účastníka a je schopný zadávať platobné príkazy do systému, ktorý je súčasťou TARGET2, a z tohto systému prijímať platby prostredníctvom majiteľa PM účtu;

▼M6

13. „nepriamym účastníkom“ sa rozumie úverová inštitúcia usadená v Európskej únii alebo v Európskom hospodárskom priestore (EHP), ktorá uzavrela dohodu s majiteľom PM účtu o zadávaní platobných príkazov a prijímaní platieb prostredníctvom tohto majiteľa PM účtu a ktorá bola za nepriameho účastníka uznaná systémom, ktorý je súčasťou TARGET2;

▼B

14. „pobočkou“ sa rozumie pobočka v zmysle článku 4 ods. 1 bodu 17 nariadenia (EÚ) č. 575/2013;

▼M6

15. „pracovným dňom“ alebo „pracovným dňom TARGET2“ sa rozumie akýkoľvek deň, keď je TARGET2 otvorený pre vyrovnanie platobných príkazov, ako je ustanovené v dodatku V k prílohe II, v dodatku V k prílohe IIa a v dodatku III k prílohe IIb;

▼B

16. „certifikačnými orgánmi“ sa rozumie jedna alebo viacero národných centrálnych bánk, ktoré Rada guvernérov poverila vydávaním, správou, rušením a obnovovaním elektronických certifikátov v mene Eurosystému;

17. „elektronickými certifikátmi“ alebo „certifikátmi“ sa rozumejú elektronické súbory vydané certifikačnými orgánmi, ktoré spájajú verejný kľúč s určitou totožnosťou a ktoré slúžia na overenie, či verejný kľúč patrí určitej osobe, overenie totožnosti držiteľa, kontrolu podpisu tejto osoby alebo kódovanie správy adresovanej tejto osobe. Certifikáty sa uchovávajú na hmotnom nosiči, napríklad na smart karte alebo USB kľúči a odkazmi na certifikáty sa rozumejú zároveň aj odkazy na takéto hmotné nosiče. Certifikáty majú rozhodujúci význam v procese overovania totožnosti ►M3 majiteľov PM účtov ◄ , ktorí si zvolili prístup do TARGET2 prostredníctvom internetu a ktorí posielajú platobné správy alebo kontrolné správy;

18. „držiteľom certifikátu“ sa rozumie určitá osoba označená menom, ktorú ►M3 majitelia PM účtov určili ◄ a poverili ako osobu oprávnenú na prístup k účtu ►M3 majiteľov PM účtov ◄ v TARGET2 prostredníctvom internetu. Žiadosti ►M3 majiteľov PM účtov ◄ o certifikáty overujú národné centrálne banky daných ►M3 majiteľov PM účtov ◄ a posielajú ich certifikačným orgánom, ktoré vydávajú certifikáty spájajúce verejný kľúč s údajmi, ktoré identifikujú ►M3 majiteľov PM účtov ◄ ;

19. „pripojenou CB“ sa rozumie NCB, ktorá nie je NCB eurozóny a ktorá je pripojená k TARGET2 na základe osobitnej dohody;

20. „skupinou AL“ sa rozumie skupina zložená z členov skupiny zoskupenej likvidity (AL), ktorí využívajú AL režim;

21. „členom skupiny AL“sa rozumejú ►M3 majitelia PM účtov ◄ , ktorí spĺňajú podmienky na používanie AL režimu a uzavreli dohodu AL;

22. „dohodou AL“ sa rozumie mnohostranná dohoda o zoskupenej likvidite uzavretá všetkými členmi skupiny AL a ich príslušnými národnými centrálnymi bankami AL na účely režimu AL;

23. „NCB AL“ sa rozumie NCB eurozóny, ktorá je stranou dohody AL a koná ako zmluvná strana pre členov skupiny AL zúčastňujúcich sa v jej systéme, ktorý je súčasťou TARGET2;

24. „režimom AL“ sa rozumie zoskupovanie dostupnej likvidity na PM účtoch;

▼M6

25. „dostupnou likviditou“ sa rozumie kreditný zostatok na účte účastníka a, ak to možno uplatniť, akákoľvek vnútrodenná úverová linka poskytnutá na PM účet príslušnou NCB eurozóny vo vzťahu k takémuto účtu, ktorá sa však ešte nečerpala alebo, ak to možno uplatniť, bola znížená o sumu akýchkoľvek spracovaných rezervácií likvidity na PM účte alebo o sumu blokovania peňažných prostriedkov na T2S DCA;

▼B

26. „vnútrodenným úverom“ sa rozumie úver poskytovaný na obdobie kratšie ako jeden pracovný deň;

27. „manažérom skupiny AL“ sa rozumie člen skupiny AL vymenovaný ostatnými členmi skupiny AL na riadenie likvidity, ktorá je dostupná v rámci skupiny AL počas pracovného dňa;

28. „jednodňovou refinančnou sadzbou“ sa rozumie úroková miera uplatňovaná na jednodňové refinančné obchody;

29. „jednodňovým refinančným obchodom“ sa rozumie stály obchod Eurosystému, ktorý môžu zmluvné strany využívať na prijímanie jednodňových úverov z NCB pri vopred stanovenej jednodňovej refinančnej sadzbe;

30. „zúčtovacou bankou“ sa rozumejú ►M3 majitelia PM účtov ◄ , ktorých PM účet alebo podúčet sa používa na vyrovnanie platobných pokynov zadaných pridruženým systémom prostredníctvom ASI;

▼M6

31. „pridruženým systémom“ sa rozumie systém spravovaný subjektom usadeným v Únii alebo v EHP, ktorý podlieha dohľadu príslušného orgánu a spĺňa požiadavky v oblasti dohľadu, ktoré sa týkajú umiestnenia infraštruktúr na poskytovanie služieb v eurách, tak ako sa tieto požiadavky priebežne menia a uverejňujú na internetovej stránke ECB ( 2 ), a v ktorom sa vymieňajú a/alebo zúčtovávajú či zaznamenávajú platby a/alebo finančné nástroje s a) vyrovnaním peňažných záväzkov v TARGET2 a/alebo b) krytím peňažnými prostriedkami držanými v TARGET2, a to v súlade s týmto usmernením a dvojstrannými dojednaniami medzi pridruženým systémom a príslušnou CB Eurosystému;

▼B

32. „rozhraním pridruženého systému (ASI)“ sa rozumie technické zariadenie, ktoré umožňuje pridruženému systému využívať rozsah osobitných, vopred vymedzených služieb na zadanie a vyrovnanie platobných pokynov pridruženého systému; môže byť tiež NCB eurozóny použité na vyrovnanie hotovostných operácií, ktoré sú výsledkom vkladov v hotovosti a výberov týchto vkladov;

▼M6

33. „platcom“ sa okrem použitia tohto pojmu v článku 23 rozumie účastník TARGET2, na ťarchu PM účtu, T2S DCA alebo TIPS DCA ktorého sa zaúčtuje určitá suma ako výsledok vyrovnania platobného príkazu;

34. „príjemcom platby“ sa okrem použitia tohto pojmu v článku 23 rozumie účastník TARGET2, v prospech PM účtu, T2S DCA alebo TIPS DCA ktorého sa pripíše určitá suma ako výsledok vyrovnania platobného príkazu;

35. „harmonizovanými podmienkami“ sa rozumejú podmienky ustanovené v prílohách II, IIa, IIb alebo V;

▼B

36. „základnými službami TARGET2“ sa rozumie spracovanie platobných príkazov v systémoch, ktoré sú súčasťou TARGET2, vyrovnanie transakcií súvisiacich s pridruženým systémom a prvky združovania likvidity;

▼M6

37. „domácim účtom“ sa rozumie účet, ktorý NCB eurozóny otvorí mimo PM pre úverovú inštitúciu usadenú v Únii alebo v EHP;

▼M3 —————

▼B

39. „riadiacou NCB“ sa rozumie NCB AL systému, ktorý je súčasťou TARGET2, ktorého účastníkom je manažér skupiny AL;

40. pod „skutočnosťou, ktorá zakladá uplatnenie nároku“ sa rozumie so zreteľom na člena skupiny AL:

a) akýkoľvek prípad neplnenia uvedený v článku 34 ods. 1 prílohy II;

b) akýkoľvek iný prípad neplnenia alebo skutočnosť uvedená v článku 34 ods. 2 prílohy II, s ktorými a s ohľadom na závažnosť prípadu neplnenia takejto skutočnosti CB rozhodla, že by sa malo vykonať záložné právo v súlade s článkom 25b prílohy II, mal by sa uplatniť nárok z kolaterálu v súlade s článkom 25c prílohy II alebo by sa malo uskutočniť započítanie pohľadávok v súlade s článkom 26 prílohy II;

c) akékoľvek rozhodnutie o pozastavení alebo ukončení prístupu k vnútrodennému úveru;

41. „rozhraním účastníka (PI)“ sa rozumie technické zariadenie, ktoré umožňuje priamym účastníkom zadať a zúčtovať platobné príkazy prostredníctvom služieb ponúkaných v PM;

42. „prístupom prostredníctvom internetu“ sa rozumie skutočnosť, že ►M3 majitelia PM účtov ◄ si zvolili PM účet, ku ktorému je prístup možný len prostredníctvom internetu, a že ►M3 majitelia PM účtov ◄ zadávajú platobné správy alebo kontrolné správy v TARGET2 prostredníctvom internetu;

43. „konkurzným konaním“ sa rozumie konkurzné konanie v zmysle článku 2 písm. j) smernice Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov ( 3 );

▼M6

44. „informačným a kontrolným modulom (Information and Control Module – ICM)“ sa rozumie SSP modul, ktorý umožňuje majiteľom PM účtu získavať informácie online a poskytuje im možnosť zadávať príkazy na prevod likvidity, riadiť likviditu a, ak to možno uplatniť, iniciovať zálohové platobné príkazy v prípade núdzovej prevádzky;

45. „koordinátorom TARGET2“ sa rozumie osoba vymenovaná ECB na zabezpečenie každodenného prevádzkového riadenia TARGET2, na riadenie a koordinovanie aktivít v prípade nepredvídanej situácie a na koordináciu šírenia informácií majiteľom PM účtov a majiteľom TIPS DCA;

▼B

46. „manažérom pre vyrovnanie TARGET2“ sa rozumie osoba vymenovaná CB Eurosystému na monitorovanie operácií jej systému, ktorý je súčasťou TARGET2;

▼M6

47. „krízovým manažérom TARGET2“ sa rozumie osoba vymenovaná CB Eurosystému na riešenie zlyhania SSP a/alebo platformy TIPS a/alebo nepredvídaných vonkajších udalostí v mene tejto CB Eurosystému;

48. „technickou nefunkčnosťou TARGET2“ sa rozumejú akékoľvek ťažkosti, poruchy alebo zlyhania technickej infraštruktúry a/alebo počítačových systémov používaných príslušným systémom, ktorý je súčasťou TARGET2, vrátane SSP alebo platformy T2S, alebo akákoľvek iná skutočnosť, ktorá znemožňuje vykonávať a dokončiť spracovanie platieb v príslušnom systéme, ktorý je súčasťou TARGET2, v ten istý pracovný deň;

49. „nevyrovnaným platobným príkazom“ sa rozumie platobný príkaz s výnimkou príkazu na okamžitú platbu, kladnej odpovede na storno a príkazu na prevod likvidity z TIPS DCA na PM, ktorý nie je vyrovnaný v ten istý pracovný deň, keď je prijatý;

▼B

50. „vyrovnaním medzi systémami“ sa rozumie vyrovnanie pokynov na inkaso v reálnom čase, na základe ktorých sa uskutočňujú platby medzi zúčtovacou bankou jedného pridruženého systému, ktorý používa zúčtovací postup č. 6, a zúčtovacou bankou iného pridruženého systému, ktorý používa zúčtovací postup č. 6 upravený v prílohe IV;

51. „hotovostným vyrovnaním“ sa rozumie vyrovnanie bankoviek a mincí;

▼M1

52. službou „CoreNet“ sa rozumie interná sieťová služba Eurosystému, ktorú poskytuje ECB a ktorú centrálne banky Eurosystému používajú ako núdzovú sieť pre prístup k SSP v prípade, že služba SWIFT nie je dostupná a ako alternatívu k službe SWIFT na prístup k CRSS;

53. „systém zákazníckych služieb (Customer-related services system, CRSS)“ poskytuje centrálnym bankám Eurosystému základné a voliteľné služby, t. j. služby archivácie, voliteľné fakturačné služby, voliteľné služby otázok a hlásení a voliteľné služby v oblasti vzťahov s klientmi;

▼M2

54. „jednodňovou sterilizačnou operáciou“ sa rozumie stála operácia Eurosystému, ktorú môžu zmluvné strany využívať na uskutočnenie jednodňových vkladov v NCB s vopred stanovenou vkladovou sadzbou;

55. „úrokovou sadzbou pre jednodňové sterilizačné operácie“ sa rozumie úroková sadzba uplatniteľná na jednodňové sterilizačné operácie;

▼M3

56. „operáciami T2S“ sa rozumejú harmonizované a štandardizované služby spojené s vyrovnaním formou dodania oproti platbe poskytované v integrovanom technickom prostredí s cezhraničnými možnosťami prostredníctvom platformy T2S;

57. „TARGET2-Securities (T2S)“ alebo „platformou T2S“ sa rozumie súbor prvkov hardvéru, softvéru a ostatných prvkov technickej infraštruktúry, prostredníctvom ktorého Eurosystém poskytuje služby centrálnym depozitárom cenných papierov (CDCP) a centrálnym bankám Eurosystému, ktoré umožňujú základné a nestranné vyrovnanie transakcií s cennými papiermi v peniazoch centrálnej banky formou dodania oproti platbe bez ohľadu na hranice;

58. „poskytovateľom sieťových služieb na T2S“ sa rozumie podnik, ktorý uzavrel licenčnú zmluvu s Eurosystémom na poskytovanie služieb pripojenia v rámci T2S;

▼M6

59. „T2S účelovým peňažným účtom (T2S Dedicated Cash Account – T2S DCA)“ sa rozumie účet majiteľa T2S DCA, ktorý bol otvorený v rámci TARGET2-[vložiť odkaz na CB/krajinu] a používa sa na hotovostné platby súvisiace s vyrovnaním obchodov s cennými papiermi v T2S;

60. „harmonizovanými podmienkami otvorenia a vedenia T2S účelového peňažného účtu (T2S Dedicated Cash Account – T2S DCA) v rámci TARGET2“ sa rozumejú podmienky ustanovené v prílohe IIa;

▼M3

61. „podmienkami operácií autokolateralizácie“ sa rozumejú podmienky ustanovené v prílohe IIIa;

▼M6

62. „platobným príkazom“ sa rozumie prevodný príkaz na úhradu, príkaz na prevod likvidity, príkaz na inkaso, príkaz na prevod likvidity z PM na T2S DCA, príkaz na prevod likvidity z T2S DCA na PM, príkaz na prevod likvidity z T2S DCA na T2S DCA, príkaz na prevod likvidity za PM na TIPS DCA, príkaz na prevod likvidity z TIPS DCA na PM, príkaz na okamžitú platbu alebo kladná odpoveď na storno;

63. „príkazom na prevod likvidity z T2S DCA na PM“ sa rozumie pokyn na prevod určitej sumy peňažných prostriedkov z T2S DCA na PM účet;

64. „príkazom na prevod likvidity z PM na T2S DCA“ sa rozumie pokyn na prevod určitej sumy peňažných prostriedkov z PM účtu na T2S DCA;

65. „príkazom na prevod likvidity z T2S DCA na T2S DCA“ sa rozumie pokyn na prevod určitej sumy peňažných prostriedkov a) z T2S DCA na T2S DCA prepojený s tým istým hlavným PM účtom; b) z T2S DCA na T2S DCA, ktorého majiteľom je tá istá právnická osoba alebo c) z T2S DCA na T2S DCA, ak majiteľom jedného alebo obidvoch účtov je centrálna banka;

66. „hlavným PM účtom“ sa rozumie PM účet, s ktorým je prepojený T2S DCA a na ktorý sa na konci dňa automaticky vráti akýkoľvek zvyšný zostatok;

▼M3

67. „hrubým vyrovnaním platieb v reálnom čase“ sa rozumie spracovanie a vyrovnanie platobných príkazov podľa jednotlivých transakcií v reálnom čase;

68. „prevodným príkazom na úhradu“ sa rozumie pokyn platiteľa na sprístupnenie peňažných prostriedkov príjemcovi platby prostredníctvom zaúčtovania na PM účet;

69. „účastníkom TARGET2“ sa rozumie akýkoľvek účastník v ktoromkoľvek systéme, ktorý je súčasťou TARGET2;

▼M6

70. „autokolateralizáciou“ sa rozumie vnútrodenný úver poskytovaný národnou centrálnou bankou (NCB) eurozóny v peniazoch centrálnej banky, ktorý sa používa vtedy, keď majiteľ T2S DCA nemá dostatok peňažných prostriedkov na vyrovnanie transakcií s cennými papiermi, pričom takýto vnútrodenný úver je zabezpečený buď kupovanými cennými papiermi (collateral on flow), alebo cennými papiermi, ktoré vlastní majiteľ T2S DCA v prospech NCB eurozóny (collateral on stock);

▼M3

71. „príkazom na prevod likvidity“ sa rozumie platobný príkaz, ktorého hlavným účelom je prevod likvidity medzi rôznymi účtami toho istého účastníka alebo v rámci CAI skupiny alebo skupiny AL;

72. „úverovou inštitúciou“ sa rozumie buď: a) úverová inštitúcia v zmysle článku 4 ods. 1 bodu 1 nariadenia Európskeho parlamentu a Rady (EÚ) č. 575/2013 ( 4 ) [a v prípade potreby vložiť ustanovenia vnútroštátnych právnych predpisov, ktorými sa vykonáva článok 2 ods. 5 smernice Európskeho parlamentu a Rady 2013/36/EÚ ( 5 )], ktorá podlieha dohľadu príslušného orgánu, alebo b) iná úverová inštitúcia v zmysle článku 123 ods. 2 zmluvy, ktorá podlieha kontrole porovnateľnej s dohľadom vykonávaným príslušným orgánom;

73. „príkazom na inkaso“ sa rozumie príkaz príjemcu platby zadaný jeho centrálnej banke, na základe ktorého centrálna banka platiteľa zaúčtuje na ťarchu účtu platiteľa sumu určenú v príkaze na základe povolenia na inkaso;

▼M5

74. „záručnými fondmi“ sa rozumejú peňažné prostriedky poskytnuté účastníkmi pridruženého systému, ktoré sa majú použiť, ak jeden alebo viacerí účastníci nesplnia svoje platobné záväzky v pridruženom systéme, a to z akéhokoľvek dôvodu;

▼M6

75. „službou vyrovnania okamžitých platieb TARGET (TIPS)“ (TARGET Instant Payment Settlement) sa rozumie vyrovnanie príkazov na okamžitú platbu v peniazoch centrálnej banky v platforme TIPS;

76. „platformou TIPS“ sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce platformu TIPS;

77. „národnými centrálnymi bankami poskytujúcimi platformu TIPS“ sa rozumejú Deutsche Bundesbank, Banco de España, Banque de France a Banca d'Italia ako centrálne banky, ktoré vytvárajú a prevádzkujú platformu TIPS v prospech Eurosystému;

78. „poskytovateľom sieťových služieb TIPS“ sa rozumie podnik, ktorý: a) splnil všetky nevyhnutné podmienky na pripojenie sa do platformy TIPS a vytvoril technické pripojenie k tejto platforme v súlade s pravidlami a postupmi ustanovenými v dodatku V k prílohe IIb a b) podpísal podmienky hostingu pre pripojenie k TIPS, ktoré sú dostupné na internetovej stránke ECB;

79. „TIPS účelovým peňažným účtom (TIPS Dedicated Cash Account – TIPS DCA)“ sa rozumie účet majiteľa TIPS DCA, ktorý bol otvorený v rámci TARGET2-[vložiť odkaz na CB/krajinu] a používa sa na poskytovanie okamžitých platobných služieb svojim zákazníkom;

80. „harmonizovanými podmienkami otvorenia a vedenia TIPS účelového peňažného účtu v rámci TARGET2“ sa rozumejú podmienky ustanovené v prílohe IIb;

81. „príkazom na okamžitú platbu“ sa v súlade so systémom okamžitých úhrad SEPA (SCT Inst) Európskej platobnej rady rozumie platobný pokyn, ktorý možno vykonať 24 hodín denne v ktorýkoľvek kalendárny deň v roku s okamžitým alebo takmer okamžitým spracovaním a oznámením platiteľovi;

82. „žiadosťou o storno“ sa v súlade so systémom SCT Inst rozumie správa od majiteľa TIPS DCA, ktorou sa požaduje vrátenie sumy vyrovnaného príkazu na okamžitú platbu;

83. „kladnou odpoveďou na storno“ sa v súlade so systémom SCT Inst rozumie platobný príkaz iniciovaný príjemcom žiadosti o storno v reakcii na žiadosť o storno a v prospech odosielateľa tejto žiadosti o storno;

84. „príkazom na prevod likvidity z PM na TIPS DCA“ sa rozumie pokyn na prevod určitej sumy peňažných prostriedkov z PM účtu na TIPS DCA;

85. „príkazom na prevod likvidity z TIPS DCA na PM“ sa rozumie pokyn na prevod určitej sumy peňažných prostriedkov z TIPS DCA na PM účet.

▼B

Článok 3

Systémy, ktoré sú súčasťou TARGET2

1. Každá CB Eurosystému prevádzkuje vlastný systém, ktorý je súčasťou TARGET2.

2. Každý systém, ktorý je súčasťou TARGET2, je systémom takto určeným na základe príslušných vnútroštátnych právnych predpisov, ktorými sa vykonáva smernica 98/26/ES.

3. V názvoch systémov, ktoré sú súčasťou TARGET2, sa uvedie len „TARGET2“ a názov alebo skratka príslušnej CB Eurosystému alebo členského štátu takejto CB Eurosystému. Systém ECB, ktorý je súčasťou TARGET2, sa nazýva TARGET2-ECB.

Článok 4

Pripojenie národných centrálnych bánk členských štátov, ktorých menou nie je euro

Národné centrálne banky členských štátov, ktorým menou nie je euro, sa môžu pripojiť k TARGET2 len vtedy, keď uzavrú dohodu s centrálnymi bankami Eurosystému. Takáto dohoda ustanoví, že pripojené národné centrálne banky budú dodržiavať toto usmernenie s výhradou prípadných vzájomne dohodnutých špecifikácií a úprav.

Článok 5

Transakcie v rámci ESCB

Transakcie v rámci Európskeho systému centrálnych bánk (ESCB) sa spracúvajú prostredníctvom TARGET2 s výnimkou platieb, ktoré sa na základe dvojstranných alebo viacstranných dohôd centrálnych bánk spracúvajú podľa potreby prostredníctvom korešpondentských účtov.

Článok 6

Vyrovnanie v rámci Eurosystému

1. Každé vyrovnanie platieb medzi účastníkmi rôznych systémov, ktoré sú súčasťou TARGET2, vedie automaticky k vzniku záväzku v rámci Eurosystému na strane CB Eurosystému, ktorá je CB platcu voči CB Eurosystému, ktorá je CB príjemcu platby.

2. Všetky záväzky v rámci Eurosystému, ktoré vzniknú podľa odseku 1, sa automaticky spočítajú a tvoria súčasť jedného záväzku vo vzťahu ku každej CB Eurosystému. Pri každom vyrovnaní platby medzi účastníkmi rôznych systémov, ktoré sú súčasťou TARGET2, sa tento jeden záväzok príslušnej CB Eurosystému primerane upraví. Na konci pracovného dňa sa na každý takýto jeden záväzok uplatňuje postup viacstranného nettingu, ktorého výsledkom je záväzok alebo pohľadávka každej NCB eurozóny voči ECB, v súlade s dohodou medzi centrálnymi bankami Eurosystému.

3. Každá NCB eurozóny vedie účet na účely zaznamenania svojich záväzkov alebo pohľadávok voči ECB, ktoré sú výsledkom vyrovnania platieb medzi systémami, ktoré sú súčasťou TARGET2.

▼M6

3a. Bez toho, aby boli dotknuté odseky 1 a 2, akékoľvek vyrovnanie príkazov na okamžitú platbu medzi účastníkmi rôznych systémov, ktoré sú súčasťou TARGET2, vedie automaticky k vzniku iba jednej pohľadávky alebo jedného záväzku každej centrálnej banky Eurosystému voči ECB. Pohľadávka alebo záväzok každej centrálnej banky Eurosystému voči ECB, ktoré sa použijú na účely vykazovania na konci každého pracovného dňa, sa upravujú každodenne s použitím zmeny v zostatkoch na konci dňa na všetkých TIPS DCA v účtovníctve príslušnej centrálnej banky Eurosystému.

▼B

4. ECB vedie vo svojom účtovníctve účet pre každú NCB eurozóny s cieľom zachytiť príslušný záväzok alebo pohľadávku NCB eurozóny voči ECB ku koncu dňa.







ODDIEL II

RIADENIE

▼M4

Článok 7

Úrovne riadenia

1. Bez toho, aby bol dotknutý článok 8 Štatútu Európskeho systému centrálnych bánk a Európskej centrálnej banky (ďalej len „štatút ESCB“), je riadenie TARGET2 založené na systéme trojstupňového riadenia. ►M6 Úlohy, ktoré sú zverené Rade guvernérov (úroveň 1), orgánu pre technické a prevádzkové riadenie na úrovni 2 a národným centrálnym bankám poskytujúcim SSP a národným centrálnym bankám poskytujúcim platformu TIPS (úroveň 3), sú ustanovené v prílohe I. ◄

2. Rada guvernérov je zodpovedná za riadenie, správu a kontrolu TARGET2. Úlohy, ktoré sú zaradené na úroveň 1, patria do výlučnej právomoci Rady guvernérov. ►M6 ————— ◄

3. V súlade s článkom 12.1 tretím odsekom štatútu ESCB a vo všeobecnom rámci vymedzenom Radou guvernérov sú centrálne banky Eurosystému zodpovedné za úlohy, ktoré sú zaradené na úroveň 2. Rada guvernérov zriadi orgán na úrovni 2 a centrálne banky Eurosystému mu zveria niektoré úlohy súvisiace s technickým a prevádzkovým riadením TARGET2.

4. Centrálne banky Eurosystému si upravia svoje vzájomné vzťahy uzavretím príslušných dohôd.

▼M6

5. V súlade s článkom 12.1 tretím pododsekom štatútu ESCB a vo všeobecnom rámci vymedzenom Radou guvernérov sú národné centrálne banky poskytujúce SSP a národné centrálne banky poskytujúce platformu TIPS zodpovedné za úlohy, ktoré sú zaradené na úroveň 3.

6. Národné centrálne banky poskytujúce SSP a národné centrálne banky poskytujúce platformu TIPS uzatvoria dohody s centrálnymi bankami Eurosystému o službách, ktoré majú poskytovať národné centrálne banky poskytujúce SSP a platformu TIPS. Takéto dohody zahŕňajú podľa potreby aj pripojené národné centrálne banky.

7. Eurosystém ako poskytovateľ služieb T2S a centrálne banky Eurosystému ako prevádzkovatelia svojich príslušných národných systémov, ktoré sú súčasťou TARGET2, uzatvoria dohodu upravujúcu služby, ktoré má Eurosystém poskytovať týmto centrálnym bankám v súvislosti s vedením T2S DCA. Takéto dohody v prípade potreby uzatvoria aj pripojené národné centrálne banky.

▼B







ODDIEL III

PREVÁDZKA TARGET2

Článok 8

▼M6

Harmonizované podmienky otvorenia a vedenia PM účtu, T2S DCA alebo TIPS DCA v rámci TARGET2

▼B

1. ►M4 Každá NCB eurozóny prijme opatrenia na vykonanie harmonizovaných podmienok otvorenia a vedenia PM účtu v rámci TARGET2, ako sú ustanovené v prílohe II. ◄ Tieto opatrenia upravujú výlučne vzťah medzi príslušnou NCB eurozóny a jej ►M3 majiteľmi PM účtov ◄ , pokiaľ ide o spracovanie platieb v PM. Prístup k PM účtu je možný buď prostredníctvom internetu, alebo prostredníctvom ►M3 poskytovateľa sieťových služieb v TARGET2 ◄ . Tieto dva spôsoby prístupu k PM účtu sa navzájom vylučujú, hoci sa ►M3 majitelia PM účtov ◄ môžu rozhodnúť, že budú mať jeden alebo viacero PM účtov, pričom prístup ku každému z nich bude možný buď prostredníctvom internetu, alebo ►M3 poskytovateľa sieťových služieb v TARGET2 ◄ .

▼M6

1a. Každá NCB eurozóny prijme opatrenia na vykonanie harmonizovaných podmienok otvorenia a vedenia T2S účelového peňažného účtu v rámci TARGET2, ktoré sú ustanovené v prílohe IIa. Tieto opatrenia upravujú výlučne vzťah medzi príslušnou NCB eurozóny a jej majiteľom T2S DCA, pokiaľ ide o otvorenie a vedenie T2S DCA.

▼M6

1b. Každá NCB eurozóny prijme opatrenia na vykonanie harmonizovaných podmienok otvorenia a vedenia TIPS účelového peňažného účtu v rámci TARGET2, ktoré sú ustanovené v prílohe IIb. Tieto opatrenia upravujú výlučne vzťah medzi príslušnou NCB eurozóny a jej majiteľom TIPS DCA, pokiaľ ide o otvorenie a vedenie TIPS DCA.

▼M6

2. ECB prijme podmienky TARGET2-ECB implementáciou i) harmonizovaných podmienok otvorenia a vedenia PM účtu v rámci TARGET2, ktoré sú ustanovené v prílohe II, ii) harmonizovaných podmienok otvorenia a vedenia T2S účelového peňažného účtu v rámci TARGET2, ktoré sú ustanovené v prílohe IIa, a iii) harmonizovaných podmienok otvorenia a vedenia TIPS účelového peňažného účtu v rámci TARGET2, ktoré sú ustanovené v prílohe IIb, s výnimkou, že TARGET2-ECB poskytuje služby klíringu a vyrovnania len organizáciám vykonávajúcim klíring a vyrovnanie vrátane subjektov usadených mimo EHP za predpokladu, že tieto podliehajú dohľadu príslušného orgánu a ich prístup do TARGET2-ECB bol schválený Radou guvernérov.

▼B

3. Opatrenia prijaté centrálnymi bankami Eurosystému, ktorými sa implementujú harmonizované podmienky, sa zverejnia.

4. Centrálne banky Eurosystému môžu požiadať o výnimky z harmonizovaných podmienok na základe obmedzení, ktoré vyplývajú z vnútroštátneho práva. Rada guvernérov posúdi jednotlivo takéto žiadosti a v odôvodnených prípadoch udelí výnimky.

▼M6

5. S výhradou príslušnej menovej dohody môže ECB stanoviť náležité podmienky účasti v TARGET2, vrátane poskytovania služieb vyrovnania v peniazoch centrálnej banky pre operácie T2S a pre službu TIPS, pre subjekty uvedené v článku 4 ods. 2 písm. e) prílohy II, v článku 5 ods. 2 písm. e) prílohy IIa a v článku 5 ods. 2 písm. e) prílohy IIb.

6. Centrálne banky Eurosystému neumožnia subjektu, aby sa stal nepriamym účastníkom v PM alebo bol zaregistrovaný ako adresovateľný držiteľ BIC v ich systéme, ktorý je súčasťou TARGET2, ak tento subjekt koná prostredníctvom majiteľov PM účtov, ktorým je NCB členského štátu, ale nie je CB Eurosystému ani pripojenou NCB.

▼B

Článok 9

Stanovenie cien

1. Centrálne banky Eurosystému zabezpečia, aby:

▼M6

a) poplatky za základné služby TARGET2 poskytované ich nepriamym účastníkom v PM a adresovateľným držiteľom BIC, ktorí sú spôsobilí zúčastniť sa v TARGET2 ako nepriami účastníci v PM, boli vyššie než poplatky pre majiteľov PM účtov uvedené v odseku 1 písm. a) dodatku VI k prílohe II;

▼M4 —————

▼B

d) sa ceny za všetky nasledujúce operácie a transakcie nestanovili podľa rozpisu poplatkov uvedeného v dodatku VI k prílohe II:

i) prevody likvidity z domácich účtov a spracované na domácich účtoch;

ii) operácie týkajúce sa správy povinných minimálnych rezerv a automatických operácií;

iii) hotovostné transakcie zúčtovávané na domácich účtoch.

▼M3 —————

▼B

Článok 10

Opatrenia na združovanie likvidity

1. NCB AL si vymenia všetky informácie potrebné na výkon ich povinností a záväzkov podľa dohody AL. NCB AL bezodkladne upovedomia riadiacu NCB o každej skutočnosti, ktorá zakladá uplatnenie nároku, o ktorej sa dozvedeli, a ktorá sa týka skupiny AL alebo niektorého z jej členov vrátane jeho ústredí a pobočiek.

2. Riadiaca NCB, ktorá bola upovedomená o tom, že nastala skutočnosť zakladajúca uplatnenie nároku, dá v súlade s dohodou AL príslušným NCB AL pokyny o postupe pri uplatňovaní nároku vo vzťahu ku skupine AL alebo jej príslušnému členovi. NCB AL sú zodpovedné za uplatnenie práv vyplývajúcich z dohody AL a nástrojov, ktorými sa implementuje príloha II. Riadiaca NCB je zodpovedná za výpočty a pokyny týkajúce sa rozdelenia pohľadávok.

3. Ak nastane skutočnosť, ktorá zakladá uplatnenie nároku, a vnútrodenný úver poskytnutý niektorému členovi skupiny AL nebol úplne splatený, NCB AL uplatňuje v súlade s pokynmi riadiacej NCB práva, ktoré má vo vzťahu k členom svojej príslušnej skupiny AL, vrátane príslušného záložného práva, práva vyplývajúceho zo započítania, konečného čistého vyrovnania alebo iného relevantného ustanovenia nástroja, ktorým sa implementuje príloha II, s cieľom dosiahnuť úplné a včasné splatenie pohľadávok tejto NCB AL voči príslušným členom skupiny AL podľa dohody AL. Príslušná NCB AL uplatňuje tieto pohľadávky pred uplatnením všetkých ostatných pohľadávok, ktoré má voči členom jej príslušnej skupiny AL.

4. Všetky platby prijaté v súvislosti so splácaním pohľadávky podľa dohody AL ako reakcia na uplatňovania nároku sa postúpia NCB AL, ktoré členom príslušnej skupiny AL poskytli vnútrodenný úver. Tieto platby sa rozdeľujú medzi NCB AL pomerne podľa výšky vnútrodenného úveru, ktorý členovia skupiny AL nesplatili svojim príslušným NCB AL.

5. Každá NCB AL, ktorá zamýšľa uplatňovať nárok na náhradu škody, ktorú by mali znášať všetky NCB AL, pošle riadiacej NCB dokument, v ktorom uvedie dôvody nároku. Riadiaca NCB postúpi takúto žiadosť príslušným NCB AL a vypočíta náhrady, ktoré sú rovnakým dielom povinné splatiť všetky tieto NCB AL.

Článok 11

▼M5

Úročenie záručných fondov

▼M5 —————

▼M5

2. Záručné fondy sa úročia úrokovou sadzbou pre jednodňové sterilizačné operácie.

▼B

Článok 12

▼M3

Vnútrodenný úver – autokolateralizácia

▼B

1. Národné centrálne banky eurozóny môžu poskytnúť vnútrodenný úver za predpokladu, že tak urobia v súlade s opatreniami implementujúcimi pravidlá o poskytnutí vnútrodenného úveru, ktoré sú ustanovené v prílohe III. Vnútrodenný úver sa neposkytne ►M3 majiteľom PM účtov ◄ , ktorým bol prístup k operáciám menovej politiky Eurosystému ako zmluvnej strane pozastavený alebo ukončený.

2. Kritériá prípustnosti pre poskytnutie vnútrodenného úveru zmluvných strán ECB sú vymedzené v rozhodnutí ECB/2007/7 z 24. júla 2007 o podmienkach TARGET2-ECB ( 6 ). Vnútrodenný úver, ktorý poskytne ECB, sa obmedzí na predmetný deň a nemožno ho predĺžiť na jednodňový úver.

▼M6

3. Na základe žiadosti účastníka s prístupom k vnútrodennému úveru národné centrálne banky eurozóny poskytujú na T2S DCA možnosť autokolateralizácie za predpokladu, že je to v súlade s podmienkami operácií autokolateralizácie, ktoré sú ustanovené v prílohe IIIa.

▼B

Článok 13

Pridružené systémy

▼M6

1. Centrálne banky Eurosystému poskytujú pridruženým systémom služby prevodu peňažných prostriedkov v peniazoch centrálnej banky v PM prístupnom prostredníctvom poskytovateľa sieťových služieb v TARGET2. Takéto služby sa spravujú dvojstrannými dojednaniami medzi centrálnymi bankami Eurosystému a príslušnými pridruženými systémami.

▼B

2. Dvojstranné dojednania s pridruženými systémami, ktoré používajú ASI, musia byť v súlade s prílohou IV. Centrálne banky Eurosystému navyše zabezpečia, aby sa v takýchto dvojstranných dojednaniach primerane uplatňovali tieto ustanovenia prílohy II:

— článok 8 ods. 1 (technické a právne požiadavky),

— článok 8 ods. 2 až 5 (konanie o žiadosti) s tou výnimkou, že pridružený systém je povinný namiesto kritérií prístupu podľa článku 4 splniť kritériá prístupu uvedené vo vymedzení pojmu „pridružený systém“, ktorý je ustanovený v článku 1 prílohy II,

— harmonogram prevádzky v dodatku V,

— článok 11 (požiadavky na spoluprácu a výmenu informácií) s výnimkou odseku 8,

— články 27 a 28 (obnova prevádzky a núdzová prevádzka a požiadavky na bezpečnosť),

— článok 31 (zodpovednosť),

— článok 32 (pravidlá dokazovania),

— články 33 a 34 (trvanie účasti, ukončenie účasti a pozastavenie účasti) s výnimkou článku 34 ods. 1 písm. b),

— článok 35 (uzavretie PM účtov), ak ho možno uplatniť,

— článok 38 (povinnosť zachovávať mlčanlivosť),

— článok 39 (požiadavky Únie na ochranu údajov, predchádzanie praniu špinavých peňazí a súvisiace otázky),

— článok 40 (požiadavky na oznámenia),

— článok 41 (zmluvný vzťah s ►M3 poskytovateľom sieťových služieb v TARGET2 ◄ ),

— článok 44 (pravidlá týkajúce sa rozhodného práva, jurisdikcie a miesta plnenia).

3. Dvojstranné dojednania s pridruženými systémami, ktoré používajú PI, musia byť v súlade s:

a) prílohou II s výnimkou hlavy V a dodatkov VI a VII a

b) článkom 18 prílohy IV.

4. Odlišne od odseku 3 musia byť dvojstranné dojednania s pridruženými systémami, ktoré používajú PI, ale zúčtovávajú len platby v prospech svojich klientov, v súlade s:

a) prílohou II s výnimkou hlavy V, článku 36 a dodatkov VI a VII a

b) článkom 18 prílohy IV.

Článok 14

Financovanie a metodika nákladov

▼M6

1. Rada guvernérov ustanoví pravidlá, ktoré sa uplatňujú na financovanie SSP a platformy TIPS. Prebytok alebo schodok, ktorý vznikne v dôsledku fungovania SSP alebo platformy TIPS, sa medzi národné centrálne banky eurozóny rozdelí podľa kľúča na upisovanie základného imania ECB v súlade s článkom 29 štatútu ESCB.

▼B

2. Rada guvernérov stanoví pre základné služby TARGET2 spoločnú metodiku nákladov a cenovú štruktúru.

▼M6

Článok 15

Bezpečnostné ustanovenia

1. Rada guvernérov podrobne upraví bezpečnostnú politiku a bezpečnostné požiadavky a kontroly pre SSP a platformu TIPS. Rada guvernérov tiež podrobne upraví zásady, ktoré sa uplatňujú na bezpečnosť certifikátov používaných na prístup k SSP prostredníctvom internetu.

2. Centrálne banky Eurosystému dodržiavajú opatrenia uvedené v odseku 1 a zabezpečia, aby ich dodržiavali SSP a platforma TIPS.

3. Záležitosti týkajúce sa súladu s požiadavkami na bezpečnosť informácií, pokiaľ ide o T2S DCA, sa riadia usmernením ECB/2012/13 ( 7 ).

▼B

Článok 16

Pravidlá auditu

Audit sa uskutočňuje v súlade so zásadami a dojednaniami ustanovenými v Pravidlách ESCB pre vykonávanie auditu, ktoré prijala Rada guvernérov.

Článok 17

Povinnosti v prípade pozastavenia alebo ukončenia účasti

1. Centrálne banky Eurosystému okamžite bez predchádzajúceho upozornenia pozastavia alebo ukončia účasť účastníka v príslušnom systéme, ktorý je súčasťou TARGET2, ak:

a) sa voči účastníkovi začalo konkurzné konanie alebo

b) účastník prestal spĺňať kritériá prístupu pre účasť v príslušnom systéme, ktorý je súčasťou TARGET2.

2. Ak CB Eurosystému pozastaví alebo ukončí účasť účastníka v TARGET2 podľa odseku 1 alebo z dôvodov obozretnosti podľa článku 19, oznámi to bezodkladne všetkým ostatným CB Eurosystému, pričom poskytne nasledujúce údaje:

a) názov účastníka, kód peňažnej finančnej inštitúcie a BIC;

▼M6

aa) BIC akýchkoľvek PM účtov prepojených s T2S DCA alebo TIPS DCA účastníka;

▼B

b) informácie, na ktorých NCB eurozóny založila svoje rozhodnutie, vrátane informácií alebo stanoviska získaného od príslušného orgánu dohľadu;

c) prijaté opatrenie a navrhovaný časový rámec jeho uplatnenia.

Každá CB Eurosystému na žiadosť inej CB Eurosystému poskytne informácie týkajúce sa takéhoto účastníka vrátane informácií týkajúcich sa platieb jemu určených.

3. CB Eurosystému, ktorá podľa odseku 1 pozastavila alebo ukončila účasť účastníka vo svojom systéme, ktorý je súčasťou TARGET2, berie na seba zodpovednosť voči ostatným CB Eurosystému, ak:

a) následne povolí vyrovnanie platobných príkazov adresovaných účastníkom, ktorých účasť bola pozastavená alebo ukončená, alebo

b) si neplní povinnosti uvedené v odsekoch 1 a 2.

▼M6

3a. CB Eurosystému, ktorá podľa odseku 1 písm. a) pozastavila účasť majiteľa PM účtu alebo T2S DCA vo svojom systéme, ktorý je súčasťou TARGET2, spracuje platby od tohto účastníka iba na základe pokynov jeho zástupcov, vrátane zástupcov vymenovaných príslušným orgánom alebo súdom, ako je napríklad konkurzný správca, alebo na základe vykonateľného rozhodnutia príslušného orgánu alebo súdu, ktoré obsahuje pokyny, ako majú byť platby spracované. CB Eurosystému, ktorá podľa odseku 1 písm. a) pozastavila účasť majiteľa TIPS DCA vo svojom systéme, ktorý je súčasťou TARGET2, odmietne všetky svoje odchádzajúce platobné príkazy.

▼M5

4. Povinnosti CB Eurosystému uvedené v odsekoch 1 až 3a sa uplatňujú aj v prípade pozastavenia alebo ukončenia používania ASI pridruženými systémami.

▼M6

Článok 18

Postup pri zamietnutí žiadosti o účasť v TARGET2 z dôvodov obozretnosti

Ak CB Eurosystému zamietne podľa článku 8 ods. 4 písm. c) prílohy II alebo podľa článku 6 ods. 4 písm. c) prílohy IIa alebo podľa článku 6 ods. 4 písm. c) prílohy IIb z dôvodu obozretnosti žiadosť o pripojenie sa do TARGET2, táto CB Eurosystému okamžite informuje o takomto zamietnutí ECB.

▼B

Článok 19

▼M6

Postup pri pozastavení, obmedzení alebo ukončení účasti v TARGET2 a prístupu k vnútrodennému úveru a k autokolateralizácii z dôvodov obozretnosti

1. Ak NCB eurozóny z dôvodov obozretnosti pozastaví, obmedzí alebo ukončí prístup účastníka k vnútrodennému úveru podľa odseku 12 písm. d) prílohy III alebo k autokolateralizácii podľa odseku 10 písm. d) prílohy IIIa alebo ak CB Eurosystému pozastaví alebo ukončí účasť účastníka v TARGET2 podľa článku 34 ods. 2 písm. e) prílohy II, podľa článku 24 ods. 2 písm. e) prílohy IIa alebo podľa článku 26 ods. 2 písm. e) prílohy IIb, rozhodnutie, pokiaľ je to možné, nadobudne účinnosť v rovnaký čas vo všetkých systémoch, ktoré sú súčasťou TARGET2.

▼B

2. NCB eurozóny poskytne bezodkladne príslušným orgánom dohľadu v členskom štáte NCB eurozóny informácie podľa článku 17 ods. 2 so žiadosťou, aby sa orgány dohľadu delili o informácie s orgánmi dohľadu v iných členských štátoch, v ktorých má účastník dcérsku spoločnosť alebo pobočku. Berúc do úvahy rozhodnutie podľa odseku 1, ostatné NCB eurozóny prijmú primerané opatrenia a bezodkladne o nich informujú ECB.

3. Výkonná rada ECB môže navrhnúť Rade guvernérov, aby prijala rozhodnutie na zabezpečenie jednotného uplatňovania opatrení prijatých podľa odsekov 1 a 2.

4. NCB eurozóny členských štátov, v ktorých sa má rozhodnutie vykonať, informujú účastníka o rozhodnutí a prijmú všetky potrebné vykonávacie opatrenia.

Článok 20

Postup pri spolupráci CB Eurosystému v súvislosti s administratívnymi alebo reštriktívnymi opatreniami

▼M6

V súvislosti s implementáciou článku 39 ods. 3 prílohy II, článku 28 ods. 3 prílohy IIa a článku 30 ods. 3 prílohy IIb:

a) každá CB Eurosystému bezodkladne poskytne všetky informácie, ktoré dostane v súvislosti s navrhovaným platobným príkazom, všetkým CB, ktorých sa to môže potenciálne týkať, s výnimkou platobných príkazov týkajúcich sa prevodu likvidity medzi rôznymi účtami toho istého účastníka;

▼B

b) každá CB Eurosystému, ktorá príjme od účastníka dôkazy o oznámení príslušnému orgánu alebo o súhlase príslušného orgánu, bezodkladne poskytne tieto dôkazy každej inej CB, ktorá vystupuje ako poskytovateľ platobných služieb platcu alebo príjemcu platby;

▼M6

c) CB Eurosystému, ktorá vystupuje ako poskytovateľ platobných služieb platcu, potom bezodkladne informuje platcu, že môže zadať príslušný platobný príkaz do TARGET2.

▼B

Článok 21

Obnova prevádzky

▼M6

1. Ak udalosti uvedené v článku 27 prílohy II alebo v článku 17 prílohy IIa ovplyvňujú prevádzku iných služieb TARGET2 ako PM a ICM a T2S DCA, dotknutá CB Eurosystému monitoruje a riadi takéto udalosti tak, aby sa predišlo narušeniu hladkého fungovania TARGET2.

▼B

2. V prípade, že nastane udalosť, ktorá ovplyvní bežnú prevádzku PM a/alebo ICM, dotknutá CB Eurosystému o tom bezodkladne upovedomí koordinátora TARGET2, ktorý spoločne s manažérom pre vyrovnanie dotknutej CB Eurosystému rozhodne o ďalších krokoch, ktoré sa majú uskutočniť. Manažéri pre vyrovnanie TARGET2 sa dohodnú na tom, aké informácie by sa mali poskytnúť účastníkom TARGET2.

▼M3

3. Centrálne banky Eurosystému oznámia zlyhanie účastníka koordinátorovi TARGET2, ak by takéto zlyhanie mohlo ovplyvniť prevádzku platformy T2S, vyrovnanie v pridružených systémoch alebo spôsobiť systémové riziko. Uzavretie TARGET2 zvyčajne nemožno odložiť z dôvodu zlyhania účastníka.

▼B

4. Zlyhanie, ktoré má vplyv na pridružený systém, oznámi na informačné účely CB Eurosystému koordinátorovi TARGET2. Koordinátor TARGET2 iniciuje telekonferenciu TARGET2 manažérov pre vyrovnanie, ak má zlyhanie nevyhnutný systémový dosah, najmä ak je cezhraničnej povahy.

5. Ak došlo k zlyhaniu, ktoré má vplyv na pridružený systém, možno za výnimočných okolností pristúpiť k neskoršiemu uzavretiu SSP. Žiadosť o neskoršie uzavretie SSP zašle CB Eurosystému krízovým manažérom TARGET2.

Článok 22

Postup pri pohľadávkach v systéme náhrady škody v rámci TARGET2

▼M3

1. Postup na dosiahnutie náhrady škody ustanovený v dodatku II k prílohe II alebo v dodatku II k prílohe IIa sa riadi v súlade s týmto článkom, ak Rada guvernérov nerozhodne inak.

▼M6

2. CB majiteľa PM účtu a majiteľa T2S DCA, ktorý požiada o náhradu škody, predbežne posúdi žiadosť o náhradu škody a komunikuje s majiteľom PM účtu a majiteľom T2S DCA o tomto posúdení. S takouto CB spolupracujú iné dotknuté CB, ak je to potrebné na posúdenie nároku. Príslušná CB informuje ECB a všetky ostatné dotknuté CB hneď, ako sa dozvie o nároku.

▼B

3. ►M6 CB majiteľa PM účtu a majiteľa T2S DCA, ktorý uplatnil nárok na náhradu škody, v lehote deviatich týždňov od technickej nefunkčnosti TARGET2: ◄

a) pripraví správu o predbežnom posúdení, ktorá obsahuje posúdenie prijatých nárokov na náhradu škody, a

b) predloží správu o predbežnom posúdení ECB a všetkým ostatným dotknutým CB.

▼M6

4. Rada guvernérov vykoná do piatich týždňov od prijatia správy o predbežnom posúdení záverečné posúdenie všetkých prijatých nárokov na náhradu škody a rozhodne o ponukách na náhradu škody, ktoré sa predložia dotknutým majiteľom PM účtu a majiteľom T2S DCA. Do piatich pracovných dní od ukončenia záverečného posúdenia oznámi ECB výsledok záverečného posúdenia dotknutým CB. Tieto CB pošlú bezodkladne majiteľom PM účtu a majiteľom T2S DCA informácie o výsledku záverečného posúdenia a prípadne o podrobnostiach ponúk na náhradu škody spolu s formulárom predstavujúcim akceptačný list.

▼M3

5. Do dvoch týždňov od uplynutia lehoty uvedenej v poslednej vete článku 4 písm. d) dodatku II k prílohe II alebo v poslednej vete článku 4 písm. d) dodatku II k prílohe IIa CB oznámi ECB a všetkým ostatným dotknutým centrálnym bankám, ktoré návrhy na náhradu škody boli prijaté a ktoré boli odmietnuté.

▼M6

6. CB informujú ECB o každom nároku predloženom ich majiteľmi PM účtu a majiteľmi T2S DCA týmto CB, ktorý je mimo systému náhrady škody v rámci TARGET2, ale ktorý sa týka technickej nefunkčnosti TARGET2.

▼B

Článok 23

Postup pri stratách spôsobených technickou nefunkčnosťou TARGET2

1. V prípade technickej nefunkčnosti TARGET2:

a) Na strane platcu každá CB, v ktorej má platca vklad, má výhody v podobe určitého finančného zisku, ktorý predstavuje rozdiel medzi úrokovou sadzbou pre hlavné refinančné operácie Eurosystému a úrokovou sadzbou z vkladov, ktorý sa uplatňuje na mierny nárast použitia jednodňových sterilizačných obchodov za obdobie technickej nefunkčnosti TARGET2 a do výšky nevyrovnaných platobných príkazov. Ak platcovi zostanú neúročené prebytočné zdroje, finančný zisk sa rovná úrokovej sadzbe pre hlavné refinančné operácie Eurosystému, ktoré sa uplatňujú na sumu neúročených prebytočných zdrojov za obdobie technickej nefunkčnosti TARGET2 a do výšky nevyrovnaných platobných príkazov.

b) Na strane príjemcu platby CB, od ktorej si príjemca platby požičal s použitím jednodňových refinančných obchodov, má určitý finančný zisk, ktorý sa rovná rozdielu medzi úrokovou sadzbou pre jednodňové refinančné obchody a úrokovou sadzbou pre hlavné refinančné operácie Eurosystému, ktorý sa uplatňuje na mierny nárast použitia jednodňových refinančných obchodov za obdobie technickej nefunkčnosti TARGET2 a do výšky nevyrovnaných platobných príkazov.

2. Finančný zisk ECB predstavujú:

a) zárobky v súvislosti s pripojenými NCB, ktoré vyplývajú z rôzneho úročenia zostatkov na konci dňa týchto pripojených NCB vo vzťahu k ECB, a

b) hodnotu sankčného úroku, ktorý ECB prijme od pripojených NCB vždy, keď niektorá z týchto pripojených NCB uloží sankciu účastníkovi pre nesplatenie vnútrodenného úveru včas, ako je to uvedené v dohode medzi CB Eurosystému a pripojenými NCB.

3. CB združia finančný zisk uvedený v odsekoch 1 a 2 a táto suma sa použije na vyplatenie tých CB, ktoré mali náklady spojené s náhradou škody pre účastníkov. Zostávajúci finančný zisk alebo náklady, ktoré vzniknú CB pri vyplácaní náhrady škody svojim účastníkom, sa rozdelia medzi CB Eurosystému na základe kľúča na upisovanie kapitálu ECB.

Článok 24

Práva týkajúce sa zabezpečenia vo vzťahu k peňažným prostriedkom na podúčtoch a zábezpeka v rámci Eurosystému

1. Na účely vyrovnania platobných pokynov týkajúcich sa pridruženého systému každá CB Eurosystému, ktorá otvorila podúčty pre svojich ►M3 majiteľov PM účtov ◄ , zabezpečí, aby zostatky na týchto podúčtoch (vrátane zvýšenia alebo zníženia zmrazeného zostatku v dôsledku pripísania platieb z vyrovnania medzi systémami v prospech podúčtu alebo ich zaúčtovania na jeho ťarchu alebo v dôsledku prevodov likvidity v prospech podúčtu), ktoré sú zmrazené počas cyklu spracovania pridruženého systému, sa mohli použiť na vyrovnanie platobných pokynov týkajúcich sa pridruženého systému. Platí to bez ohľadu na akékoľvek konkurzné konania týkajúce sa príslušných ►M3 majiteľov PM účtov ◄ a bez ohľadu na akékoľvek uplatnenie nároku týkajúce sa podúčtu takýchto ►M3 majiteľov PM účtov ◄ .

2. Vždy pri prevode likvidity na podúčet ►M3 majiteľov PM účtov ◄ , a ak CB Eurosystému nie je CB pridruženého systému, takáto CB Eurosystému potvrdí (prostredníctvom správy „začiatok cyklu“) príslušnému pridruženému systému zmrazenie zostatkov na podúčte, a tým, že tak urobí, zaručuje CB pridruženého systému platbu do výšky tohto zostatku. Toto potvrdenie zmrazenia pridruženému systému predstavuje právne záväzný prejav vôle CB pridruženého systému, že zaručuje pridruženému systému platbu do výšky zmrazeného zostatku. Potvrdením zvýšenia alebo zníženia zmrazeného zostatku pri pripísaní platieb z vyrovnania medzi systémami v prospech podúčtu alebo ich zaúčtovania na jeho ťarchu alebo pri prevode likvidity v prospech podúčtu, tak CB Eurosystému, ktoré nie je CB pridruženého systému, ako aj CB pridruženého systému deklarujú zvýšenie alebo zníženie zábezpeky vo výške platby. Obe zábezpeky sú neodvolateľné, nepodmienené a splatné na prvé požiadanie Takéto zábezpeky a zmrazenie zostatkov sa skončia oznámením pridruženého systému, že vyrovnanie bolo dokončené (prostredníctvom správy „koniec cyklu“).







ODDIEL IV

PRECHODNÉ A ZÁVEREČNÉ USTANOVENIA

Článok 25

Riešenie sporov a rozhodné právo

1. V prípade sporu medzi centrálnymi bankami Eurosystému v súvislosti s týmto usmernením sa dotknuté strany pokúsia vyriešiť spor v súlade s Memorandom o porozumení o postupe pri riešení sporov v rámci ESCB.

2. Ak nemožno spor týkajúci sa rozdelenia úloh medzi úroveň 2 a úroveň 3 vyriešiť dohodou medzi dotknutými stranami, rozhodne o tomto spore odchylne od odseku 1 Rada guvernérov.

3. V prípade, ak ide o druh sporu, ktorý je uvedený v odseku 1, práva a povinnosti dotknutých strán sa v prvom rade určia na základe pravidiel a postupov ustanovených v tomto usmernení. Pri sporoch týkajúcich sa platieb medzi systémami, ktoré sú súčasťou TARGET2, je doplnkovým zdrojom právo členského štátu, v ktorom je sídlo centrálnej banky Eurosystému príjemcu platby, za predpokladu, že uvedené právo nie je v rozpore s týmto usmernením.

Článok 26

Nadobudnutie účinnosti a uplatňovanie

1. Toto usmernenie nadobúda účinnosť 7. decembra 2012. Uplatňuje sa od 1. januára 2013 v súlade s prechodnými ustanoveniami uvedenými v článku 27.

2. Usmernenie ECB/2007/2 sa zrušuje s účinnosťou od 1. januára 2013.

3. Odkazy na zrušené usmernenie sa považujú za odkazy na toto usmernenie v súlade s tabuľkou zhody uvedenou v prílohe VII.

▼M6

Článok 27

Iné ustanovenia

Účty otvorené NCB eurozóny mimo PM, mimo platformy T2S a mimo platformy TIPS pre úverové inštitúcie a pridružené systémy sa spravujú pravidlami takejto NCB eurozóny s výhradou ustanovení tohto usmernenia, ktoré sa vzťahujú na domáce účty, a iných rozhodnutí Rady guvernérov. Účty otvorené NCB eurozóny mimo PM, mimo platformy T2S a mimo platformy TIPS pre iné subjekty ako sú úverové inštitúcie a pridružené systémy sa spravujú pravidlami takejto NCB eurozóny.

▼B

Článok 28

Adresáti, implementačné opatrenia a výročné správy

1. Toto usmernenie sa uplatňuje na všetky centrálne banky Eurosystému.

2. NCB eurozóny zašlú ECB do 20. decembra 2012 opatrenia, ktoré zamýšľajú prijať na dosiahnutie súladu s článkom 39 prílohy II, s dodatkom VI k prílohe II, s bodom 9 písm. a) a bodom 12 písm. a) bodom v) a bodom 13 prílohy III, s bodom 18 podbodom 1 písm. c) bodom ii) prílohy IV a s dodatkom IIA k prílohe V tohto usmernenia.

3. ECB pripravuje výročné správy o celkovom fungovaní TARGET2 na preskúmanie Rade guvernérov.

▼M6









PRÍLOHA I

SYSTÉM RIADENIA TARGET2







Úroveň 1 – Rada guvernérov Úroveň 2 – orgán pre technické a prevádzkové riadenie Úroveň 3 – národné centrálne banky poskytujúce SSP a platforma TIPS poskytujúca SSP 0. Všeobecné ustanovenia Úroveň 1 má právomoc rozhodovať s konečnou platnosťou o domácich a cezhraničných otázkach TARGET2 a je zodpovedná za zabezpečenie plnenia verejnej funkcie TARGET2 Úroveň 2 uskutočňuje úlohy súvisiace s technickým a prevádzkovým riadením TARGET2 Úroveň 3 prijíma rozhodnutia o dennom fungovaní Jednotnej spoločnej platformy (SSP) a platformy TIPS na základe úrovne služieb, ktoré sú vymedzené v dohodách uvedených v článku 7 ods. 6 tohto usmernenia 1. Politika v oblasti nákladov a cien — rozhodovanie o spoločnej metodike nákladov — rozhodovanie o jednotnej cenovej štruktúre — rozhodovanie o cenách doplnkových služieb a/alebo modulov (nevzťahuje sa) 2. Úroveň služieb — rozhodovanie o základných službách — rozhodovanie o doplnkových službách a/alebo moduloch — poskytovanie vstupov podľa požiadaviek úrovne 1/úrovne 2 3. Riadenie rizík — rozhodovanie o všeobecnom rámci riadenia rizík a akceptovaní zostávajúcich rizík — samotné vykonávanie riadenia rizík — analyzovanie rizík a ich následné sledovanie — poskytovanie informácií potrebných pre analýzy rizík podľa požiadaviek úrovne 1/úrovne 2 4. Riadenie a financovanie — vymedzenie pravidiel vlastníctva, rozhodovania a financovania SSP a platformy TIPS — vytvorenie právneho rámca Európskeho systému centrálnych bánk pre TARGET2 a zabezpečenie jeho zodpovedajúcej implementácie — vypracovanie pravidiel o riadení a financovaní, o ktorých rozhodla úroveň 1 — zostavenie rozpočtu, jeho schválenie a plnenie — kontrola aplikácie — zoskupenie peňažných prostriedkov a kompenzácia služieb — poskytovanie údajov o výdavkoch za poskytovanie služieb úrovni 2 5. Vývoj — uskutočnenie konzultácií s úrovňou 2 o umiestnení SSP a platformy TIPS — schvaľovanie celkového plánu projektu — rozhodovanie o prvotnej podobe a vývoji SSP a platformy TIPS — rozhodovanie o otázke, či vytvoriť úplne novú platformu v porovnaní s jej vytvorením na základe existujúcej platformy — rozhodovanie o výbere prevádzkovateľa SSP a prevádzkovateľa platformy TIPS — uzavretie úrovne služieb SSP a platformy TIPS po dohode s úrovňou 3 — rozhodovanie o umiestnení SSP a platformy TIPS po porade s úrovňou 1 — schvaľovanie metodiky pre proces špecifikácie a výstupov úrovne 3, ktoré sa považujú za vhodné, na účely špecifikácie a následného testovania a akceptovania výrobku (najmä všeobecné a podrobné užívateľské špecifikácie) — vypracovanie plánu projektu podľa jednotlivých etáp — zhodnotenie a akceptovanie výstupov — vypracovanie skúšobných scenárov — koordinácia testov centrálnych bánk a užívateľov v úzkej spolupráci s úrovňou 3 — navrhnutie prvotnej podoby SSP a platformy TIPS — navrhnutie riešenia otázky, či vytvoriť úplne novú platformu, alebo ju vytvoriť na základe existujúcej platformy — navrhnutie umiestnenia SSP a platformy TIPS — vypracovanie všeobecných a podrobných funkčných špecifikácií (interné podrobné funkčné špecifikácie a užívateľské podrobné funkčné špecifikácie) — vypracovanie podrobných technických špecifikácií — poskytovanie úvodného a priebežného vstupu k plánovaniu a kontrole projektu podľa jednotlivých etáp — technická a prevádzková podpora pre testovanie (testovanie SSP a platformy TIPS, vstup k scenárom, ktoré súvisia so SSP, a k scenárom, ktoré súvisia s platformou TIPS, podpora centrálnych bánk Eurosystému pri ich testovaní SSP a platformy TIPS) 6. Implementácia a prechod — rozhodovanie o stratégii prechodu — príprava a koordinácia prechodu na SSP a platformu TIPS v úzkej spolupráci s úrovňou 3 — poskytovanie vstupu k otázkam týkajúcim sa prechodu v súlade s požiadavkami úrovne 2 — vykonávanie činností, ktoré súvisia s prechodom na SSP a platformu TIPS; dodatočná podpora pre pristupujúce národné centrálne banky 7. Prevádzka — riadenie závažných krízových situácií — udeľovanie povolení na vznik a prevádzku simulátora TARGET2 — určenie certifikačných orgánov na udeľovanie certifikátov na prístup prostredníctvom internetu — podrobná úprava bezpečnostných politík, požiadaviek a kontrol pre SSP a pre platformu TIPS — podrobná úprava zásad, ktoré sa uplatňujú na bezpečnosť certifikátov používaných na prístup prostredníctvom internetu — udržiavanie kontaktov s užívateľmi na európskej úrovni (s výhradou výlučnej zodpovednosti centrálnych bánk Eurosystému za obchodné vzťahy s ich klientmi) a monitorovanie dennej užívateľskej činnosti z obchodného hľadiska (úloha centrálnych bánk Eurosystému) — monitorovanie obchodného vývoja — rozpočtovanie, financovanie, fakturácia (úloha CB Eurosystému) a iné administratívne úlohy — riadenie systému na základe dohody uvedenej v článku 7 ods. 6 tohto usmernenia.

▼B









PRÍLOHA II

▼M3

HARMONIZOVANÉ PODMIENKY OTVORENIA A VEDENIA PM ÚČTU V RÁMCI TARGET2

▼B







HLAVA I

VŠEOBECNÉ USTANOVENIA

Článok 1

Vymedzenie pojmov

Na účely týchto harmonizovaných podmienok (ďalej len „podmienky“) sa uplatňujú nasledujúce pojmy:

▼M6

— „adresovateľným držiteľom BIC“ (addressable BIC holder) sa rozumie subjekt, ktorý: a) je držiteľom identifikačného kódu spoločnosti (BIC); b) nie je uznaný ako nepriamy účastník v PM; a c) je korešpondentom alebo klientom majiteľa PM účtu alebo pobočkou priameho alebo nepriameho účastníka v PM a je schopný zadávať platobné príkazy do systému, ktorý je súčasťou TARGET2, a z tohto systému prijímať platby prostredníctvom majiteľa PM účtu,

▼B

— „CAI režimom“ (CAI mode) sa rozumie poskytovanie konsolidovanej informácie o skupine PM účtov prostredníctvom ICM,

— „CAI skupinou“ (CAI group) sa rozumie skupina zložená z ►M3 majiteľov PM účtov ◄ , ktorí využívajú CAI režim,

— „CB Eurosystému“ (Eurosystem CB) sa rozumie ECB alebo NCB eurozóny,

— „centrálnymi bankami (CB)“ [central banks (CBs)] sa rozumejú centrálne banky Eurosystému a pripojené národné centrálne banky,

— „členom skupiny AL“ (AL group member) sa rozumejú ►M3 majitelia PM účtov ◄ , ktorí uzavreli dohodu AL,

▼M6

— „domácim účtom“ sa rozumie účet, ktorý NCB eurozóny otvorí mimo PM pre úverovú inštitúciu usadenú v Únii alebo v EHP;

— „dostupnou likviditou“ sa rozumie kreditný zostatok na PM účte účastníka a, ak to možno uplatniť, akákoľvek vnútrodenná úverová linka poskytnutá príslušnou NCB eurozóny vo vzťahu k takémuto účtu, ktorá sa však ešte nečerpala alebo, ak to možno uplatniť, bola znížená o sumu akýchkoľvek spracovaných rezervácií likvidity na PM účte,

▼B

— „formulárom pre zber statických údajov“ (static data collection form) sa rozumie formulár vytvorený [vložiť názov CB] na účely registrácie žiadateľov o služby TARGET2-[vložiť odkaz na CB/krajinu] a na účely registrácie akýchkoľvek zmien, ktoré súvisia s poskytovaním takýchto služieb,

▼M6

— „harmonizovanými podmienkami otvorenia a vedenia TIPS účelového peňažného účtu v rámci TARGET2“ (Harmonised Conditions for the Opening and Operation of a TIPS Dedicated Cash Account in TARGET2) sa rozumejú podmienky ustanovené v prílohe IIb,

▼B

— „identifikačným kódom spoločnosti (BIC)“ [Business Identifier Code (BIC)] sa rozumie kód vymedzený normou ISO č. 9362,

— „informačným a kontrolným modulom (ICM)“ [Information and Control Module (ICM)] sa rozumie SSP modul, ktorý umožňuje ►M6 majiteľom PM účtu ◄ získavať informácie online a poskytuje im možnosť zadávať príkazy na prevod likvidity, riadiť likviditu a iniciovať platobné príkazy v prípade núdzovej prevádzky,

▼M6

— „investičnou spoločnosťou“ (investment firm) sa rozumie investičná spoločnosť v zmysle [vložiť ustanovenia vnútroštátnych právnych predpisov, ktorými sa vykonáva článok 4 ods. 1 bod 1 smernice Európskeho parlamentu a Rady 2014/65/EÚ ( 8 )], s výnimkou inštitúcií uvedených v [vložiť ustanovenia vnútroštátnych právnych predpisov, ktorými sa vykonáva článok 2 ods. 1 smernice 2014/65/EÚ], za predpokladu, že predmetná investičná spoločnosť je: — a) povolená a dohliadaná príslušným orgánom, ktorý bol za takýto orgán určený podľa smernice 2014/65/EÚ; a b) oprávnená uskutočňovať činnosti uvedené v [vložiť ustanovenia vnútroštátnych právnych predpisov, ktorými sa vykonávajú položky 2, 3, 6 a 7 oddielu A prílohy I k smernici 2014/65/EÚ],

▼B

— „jednodňovou refinančnou sadzbou“ (marginal lending rate) sa rozumie úroková miera uplatňovaná na jednodňové refinančné obchody,

— „jednodňovým refinančným obchodom“ (marginal lending facility) sa rozumie stály obchod Eurosystému, ktorý môžu zmluvné strany využívať na prijímanie jednodňových úverov z CB Eurosystému pri vopred stanovenej jednodňovej refinančnej sadzbe,

▼M2

— „jednodňovou sterilizačnou operáciou“ sa rozumie stála operácia Eurosystému, ktorú môžu zmluvné strany využívať na uskutočnenie jednodňových vkladov v NCB s vopred stanovenou vkladovou sadzbou,

▼B

— „jednotnou spoločnou platformou (SSP)“ [Single Shared Platform (SSP)] sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce SSP,

▼M6

— „kladnou odpoveďou na storno“ (positive recall answer) sa v súlade so systémom SCT Inst rozumie platobný príkaz iniciovaný príjemcom žiadosti o storno v reakcii na žiadosť o storno a v prospech odosielateľa tejto žiadosti o storno,

▼B

— „konkurzným konaním“ (insolvency proceedings) sa rozumie konkurzné konanie v zmysle článku 2 písm. j) smernice Európskeho parlamentu a Rady 98/26/ES z 19. mája 1998 o konečnom zúčtovaní v platobných systémoch a zúčtovacích systémoch cenných papierov ( 9 ),

— „manažérom CAI skupiny“ (CAI group manager) sa rozumie člen CAI skupiny vymenovaný ostatnými členmi CAI skupiny na monitorovanie a distribúciu likvidity, ktorá je dostupná v rámci CAI skupiny počas pracovného dňa,

— „manažérom skupiny AL“ (AL group manager) sa rozumie člen skupiny AL vymenovaný ostatnými členmi skupiny AL na riadenie likvidity, ktorá je dostupná v rámci skupiny AL počas pracovného dňa,

— „modulom núdzovej prevádzky“ (Contingency Module) sa rozumie SSP modul, ktorý umožňuje spracovanie kritických a veľmi kritických platieb v prípadoch núdzovej prevádzky,

— „multiadresným prístupom“ (multi-addressee access) sa rozumie možnosť, na základe ktorej môžu pobočky alebo úverové inštitúcie ►M6 usadené v Únii alebo v EHP ◄ vstupovať do príslušného systému, ktorý je súčasťou TARGET2, zadávaním platobných príkazov a/alebo prijímaním platieb priamo zo systému, ktorý je súčasťou TARGET2, alebo do tohto systému; táto možnosť oprávňuje uvedené subjekty zadávať ich platobné príkazy prostredníctvom PM účtu ►M3 majiteľov PM účtov ◄ bez zásahu týchto ►M3 majiteľov PM účtov ◄ ,

▼M6

— „národnými centrálnymi bankami poskytujúcimi platformu TIPS“ (TIPS Platform-providing NCBs) sa rozumejú: Deutsche Bundesbank, Banco de España, Banque de France a Banca d'Italia ako centrálne banky, ktoré vytvárajú a prevádzkujú platformu TIPS v prospech Eurosystému,

▼B

— „národnými centrálnymi bankami poskytujúcimi SSP“ (SSP-providing NCBs) sa rozumejú: Deutsche Bundesbank, Banque de France a Banca d’Italia ako národné centrálne banky, ktoré vytvárajú a prevádzkujú SSP v prospech Eurosystému,

— „nepriamym účastníkom“ (indirect participant) sa rozumie úverová inštitúcia usadená v ►M6 Únii alebo EHP ◄ , ktorá uzavrela dohodu s ►M3 majiteľmi PM účtov ◄ o zadávaní platobných príkazov a prijímaní platieb prostredníctvom PM účtu týchto ►M3 majiteľov PM účtov ◄ a ktorá bola za nepriameho účastníka uznaná systémom, ktorý je súčasťou TARGET2,

— „nevyrovnaným platobným príkazom“ (non-settled payment order) sa rozumie platobný príkaz, ktorý nie je vyrovnaný v ten istý pracovný deň, keď je prijatý,

— „platcom“ (payer) sa okrem použitia tohto pojmu v článku 39 tejto prílohy rozumie účastník TARGET2, na ťarchu PM účtu ktorého sa zaúčtuje určitá suma ako výsledok vyrovnania platobného príkazu,

▼M6

— „platformou TIPS“ (TIPS Platform) sa rozumie infraštruktúra jednotnej technickej platformy, ktorú zabezpečujú národné centrálne banky poskytujúce platformu TIPS,

▼M6

— „platobným príkazom“ (payment order) sa rozumie prevodný príkaz na úhradu, príkaz na prevod likvidity, príkaz na inkaso, príkaz na prevod likvidity z PM na T2S DCA alebo príkaz na prevod likvidity z PM na TIPS DCA,

▼B

— „PM účtom“ (PM account) sa rozumie účet, ktorého majiteľom je účastník TARGET2 v PM vedený CB a ktorý je pre účastníka TARGET2 potrebný na: — a) zadávanie platobných príkazov alebo prijímanie platieb prostredníctvom TARGET2 a b) vyrovnanie takýchto platieb s touto CB,

▼M3

— „pobočkou“ (branch) sa rozumie pobočka v zmysle článku 4 ods. 1 bodu 17 nariadenia (EÚ) č. 575/2013,

▼B

— „podrobnými funkčnými užívateľskými špecifikáciami (UDFS)“ [User Detailed Functional Specifications (UDFS)] sa rozumie najnovšia verzia UDFS, ktorá je technickou dokumentáciou obsahujúcou podrobnosti o spôsoboch interakcie účastníka a TARGET2,

▼M6

— „poskytovateľom sieťových služieb TIPS“ (TIPS network service provider) sa rozumie podnik, ktorý: a) splnil všetky nevyhnutné podmienky na pripojenie sa do platformy TIPS a vytvoril technické pripojenie k tejto platforme v súlade s pravidlami a postupmi ustanovenými v dodatku V k prílohe IIb k usmerneniu ECB/2012/27; a b) podpísal podmienky hostingu pre pripojenie k TIPS, ktoré sú dostupné na internetovej stránke ECB,

▼B

— „ ►M3 poskytovateľom sieťových služieb v TARGET2 ◄ “ (network service provider) sa rozumie podnik poverený Radou guvernérov ECB poskytovať pripojenia prostredníctvom počítačovej siete na účely zadávania platobných správ v TARGET2,

▼M4

— „povolením na inkaso“ sa rozumie všeobecný pokyn platcu jeho CB oprávňujúci a zaväzujúci túto CB zúčtovať určitú sumu na ťarchu účtu platcu na základe príkazu na inkaso zo strany príjemcu platby,

▼B

— „pozastavením“ (suspension) vo vzťahu k účastníkovi sa rozumie dočasné zmrazenie práv a povinností účastníka na dobu určenú [vložiť názov CB],

▼M6

— „pracovným dňom“ (business day) alebo „pracovným dňom TARGET2“ (TARGET2 business day) sa rozumie akýkoľvek deň, keď je TARGET2 otvorený pre vyrovnanie platobných príkazov, ako je ustanovené v dodatku V,

▼M6

— „prepojeným PM účtom“ (linked PM account) sa rozumie PM účet, s ktorým je prepojený TIPS DCA na účely riadenia likvidity a platieb poplatkov TIPS,

▼B

— „prevodným príkazom na úhradu“ (credit transfer order) sa rozumie pokyn platcu na sprístupnenie peňažných prostriedkov príjemcovi platby prostredníctvom zaúčtovania na PM účet,

▼M6

— „pridruženým systémom“ (ancillary system) sa rozumie systém spravovaný subjektom usadeným v Európskej únii alebo v Európskom hospodárskom priestore (EHP), ktorý podlieha dohľadu príslušného orgánu a spĺňa požiadavky v oblasti dohľadu, ktoré sa týkajú umiestnenia infraštruktúr na poskytovanie služieb v eurách, tak ako sa tieto požiadavky priebežne menia a uverejňujú na internetových stránkach ECB ( 10 ), a v ktorom sa vymieňajú a/alebo zúčtovávajú či zaznamenávajú platby a/alebo finančné nástroje, pričom a) peňažné záväzky sa vyrovnávajú v TARGET2 a/alebo b) peňažné prostriedky sú držané v TARGET2 v súlade s usmernením ECB/2012/27 ( 11 ) a dvojstrannými dojednaniami medzi pridruženým systémom a príslušnou CB Eurosystému,

▼M6

— „príkazom na okamžitú platbu“ (instant payment order) sa v súlade so systémom okamžitých úhrad SEPA (SCT Inst) Európskej platobnej rady rozumie platobný pokyn, ktorý možno vykonať 24 hodín denne v ktorýkoľvek kalendárny deň v roku s okamžitým alebo takmer okamžitým spracovaním a oznámením platiteľovi,s

— „príkazom na prevod likvidity z PM na TIPS DCA“ (PM to TIPS DCA liquidity transfer order) sa rozumie pokyn na prevod určitej sumy peňažných prostriedkov z PM účtu na TIPS DCA,

— „príkazom na prevod likvidity z TIPS DCA na PM“ sa rozumie pokyn na prevod určitej sumy peňažných prostriedkov z TIPS DCA na PM účet;

▼B

— „pripojenou CB“ (connected CB) sa rozumie národná centrálna banka (NCB), ktorá nie je CB Eurosystému a ktorá je pripojená k TARGET2 na základe osobitnej dohody,

— „príjemcom platby“ (payee) sa okrem použitia tohto pojmu v článku 39 tejto prílohy rozumie účastník TARGET2, v prospech PM účtu ktorého sa pripíše určitá suma ako výsledok vyrovnania platobného príkazu,

— „príkazom na inkaso“ (direct debit instruction) sa rozumie príkaz príjemcu platby zadaný jeho CB, na základe ktorého CB platcu zaúčtuje na ťarchu účtu platcu sumu určenú v príkaze na základe povolenia na inkaso,

▼M6

— „T2S účelovým peňažným účtom (T2S Dedicated Cash Account – T2S DCA)“ sa rozumie účet majiteľa T2S DCA, ktorý bol otvorený v rámci TARGET2-[vložiť odkaz na CB/krajinu] a používa sa na hotovostné platby súvisiace s vyrovnaním obchodov s cennými papiermi v T2S,

▼B

— „príkazom na prevod likvidity“ (liquidity transfer order) sa rozumie platobný príkaz, ktorého hlavným účelom je prevod likvidity medzi rôznymi účtami toho istého účastníka alebo v rámci CAI skupiny, alebo skupiny AL,

▼M3

— „hlavným PM účtom“ (main PM account) sa rozumie PM účet, s ktorým je prepojený ►M6 T2S DCA ◄ a na ktorý sa na konci dňa musí automaticky vrátiť akýkoľvek zvyšný zostatok z ►M6 T2S DCA ◄ ,

▼M3

— „prípadom neplnenia“ (event of default) sa rozumie hroziaca alebo existujúca skutočnosť, ktorej výskyt môže ohroziť plnenie záväzkov zo strany účastníka podľa týchto podmienok alebo akýchkoľvek iných pravidiel, ktoré sa uplatňujú na vzťah medzi týmto účastníkom a [vložiť názov CB] alebo ktoroukoľvek inou CB, vrátane: — a) prípadu, keď účastník prestal spĺňať kritériá prístupu ustanovené v článku 4 alebo požiadavky ustanovené v článku 8 ods. 1 písm. a) bode i); b) prípadu, keď sa voči účastníkovi začalo konkurzné konanie; c) prípadu podania návrhu týkajúceho sa ktoréhokoľvek z opatrení uvedených v písmene b); d) prípadu, keď účastník vydá písomné vyhlásenie o svojej neschopnosti splácať všetky dlhy alebo ich časť alebo plniť svoje záväzky vyplývajúce z vnútrodenného úveru; e) prípadu uzavretia dobrovoľnej všeobecnej dohody alebo dojednania účastníka so svojimi veriteľmi; f) prípadu platobnej neschopnosti účastníka alebo ak účastník nie je schopný splácať svoje dlhy alebo ak ho za takého považuje jeho CB; ▼M6 g) v prípade, ak je kreditný zostatok na PM účte, T2S DCA alebo TIPS DCA účastníka, alebo všetky aktíva účastníka alebo ich podstatná časť predmetom príkazu na zmrazenie, zabavenie alebo zaistenie alebo predmetom akéhokoľvek iného konania, ktorého účelom je ochrana verejného záujmu alebo ochrana práv veriteľov účastníka; ▼M3 h) prípadu, ak bola účastníkovi pozastavená účasť v inom systéme, ktorý je súčasťou TARGET2 a/alebo v pridruženom systéme, alebo ak bola účasť účastníka v inom systéme, ktorý je súčasťou TARGET2 a/alebo v pridruženom systéme, ukončená; i) prípadu, ak akékoľvek podstatné uistenia alebo iné predzmluvné vyhlásenia urobené účastníkom alebo o ktorých sa predpokladá, že boli urobené účastníkom podľa rozhodného práva, sú nesprávne alebo nepravdivé; j) prípadu postúpenia všetkých aktív účastníka alebo ich podstatnej časti,

▼B

— „režimom AL“ (AL mode) sa rozumie zoskupovanie dostupnej likvidity na PM účtoch,

— „riadiacou NCB“ (managing NCB) sa rozumie NCB AL systému, ktorý je súčasťou TARGET2, ktorého účastníkom je manažér skupiny AL,

— „skupinou“ (group) sa rozumie: — a) zoskupenie úverových inštitúcií zahrnutých v konsolidovaných finančných výkazoch materskej spoločnosti, ak je materská spoločnosť povinná predkladať konsolidované finančné výkazy podľa Medzinárodných účtovných štandardov 27 (IAS 27) prijatých podľa nariadenia Komisie (ES) č. 2238/2004 ( 12 ), a pozostáva buď: i) z materskej spoločnosti a jednej alebo viacerých dcérskych spoločností, alebo ii) z dvoch alebo viacerých dcérskych spoločností materskej spoločnosti, alebo b) zoskupenie úverových inštitúcií, ako je uvedené v písmene a) bodoch i) alebo ii), ak materská spoločnosť nepredkladá konsolidované finančné výkazy v súlade s IAS 27, ale môže spĺňať kritériá vymedzené v IAS 27 pre zahrnutie do konsolidovaných finančných výkazov s výhradou overenia CB ►M3 majiteľov PM účtov ◄ alebo v prípade člena skupiny AL riadiacej NCB; c) dvojstranná alebo mnohostranná sieť úverových inštitúcií, ktorá je: i) organizovaná prostredníctvom právneho rámca, ktorý určuje pridruženie úverovej inštitúcie k takejto sieti, alebo ii) charakteristická samostatne vytvoreným mechanizmom spolupráce (presadzovanie, podpora a zastupovanie obchodných záujmov svojich členov) a/alebo hospodárskou solidaritou, ktorá prekračuje rámec štandardnej spolupráce bežnej medzi úverovými inštitúciami, ak takáto spolupráca a solidarita je povolená internými predpismi alebo stanovami úverových inštitúcií alebo ustanovená na základe osobitných dohôd, — a v každom prípade uvedenom v písmene c) považovaná za subjekt tvoriaci skupinu na základe žiadosti schválenej Radou guvernérov ECB,

— „skupinou AL“ (AL group) sa rozumie skupina zložená z členov skupiny AL, ktorí využívajú režim AL,

— „skutočnosťou, ktorá zakladá uplatnenie nároku“ (enforcement event) sa rozumie so zreteľom na člena skupiny AL: a) akýkoľvek prípad neplnenia uvedený v článku 34 ods. 1; b) akýkoľvek iný prípad neplnenia alebo skutočnosť uvedená v článku 34 ods. 2, v súvislosti s ktorými sa s ohľadom na závažnosť prípadu neplnenia alebo takejto skutočnosti [vložiť názov CB] rozhodla, že [vložiť, ak je uplatniteľné: [by sa malo vykonať záložné právo v súlade s článkom 25b] [by sa mal uplatniť nárok z kolaterálu v súlade s článkom 25c] a by sa malo uskutočniť započítanie pohľadávok v súlade s článkom 26, alebo c) rozhodnutie o pozastavení alebo ukončení prístupu k vnútrodennému úveru,

▼M6

— „službou vyrovnania okamžitých platieb TARGET (TIPS)“ (TARGET Instant Payment Settlement (TIPS) service) sa rozumie vyrovnanie príkazov na okamžitú platbu v peniazoch centrálnej banky v platforme TIPS,

▼M6

— „správou vysielanou ICM“ (ICM broadcast message) sa rozumie informácia súčasne sprístupnená všetkým alebo vybranej skupine majiteľov PM účtov prostredníctvom ICM,

▼B

— „stanoviskom k spôsobilosti“ (capacity opinion) sa rozumie špecifické stanovisko týkajúce sa účastníka, ktoré obsahuje zhodnotenie jeho právnej spôsobilosti prijať a plniť svoje záväzky podľa týchto podmienok,

— „subjektom verejného sektora“ (public sector body) sa rozumie subjekt, ktorý je súčasťou „verejného sektora“ vymedzeného v článku 3 nariadenia Rady (ES) č. 3603/93 z 13. decembra 1993, ktorým sa stanovujú definície na uplatňovanie zákazov uvedené v článkoch 104 a 104b ods. 1 zmluvy ( 13 ),

— „systémom, ktorý je súčasťou TARGET2“ (TARGET2 component system) sa rozumie ktorýkoľvek zo systémov hrubého vyrovnania platieb v reálnom čase (RTGS) centrálnych bánk, ktorý je súčasťou TARGET2,

— „TARGET2“ (TARGET2) sa rozumie celok pozostávajúci zo všetkých systémov centrálnych bánk, ktoré sú súčasťou TARGET2,

— „TARGET2-[vložiť odkaz na CB/krajinu]“ (TARGET2-[insert CB/country reference]) sa rozumie systém, ktorý je súčasťou TARGET2 [vložiť názov CB],

▼M6

— „príkazom na prevod likvidity z PM na T2S DCA“ (PM to T2S DCA liquidity transfer order) sa rozumie pokyn na prevod určitej sumy peňažných prostriedkov z PM účtu na T2S DCA,

▼B

— „technickou nefunkčnosťou TARGET2“ (technical malfunction of TARGET2) sa rozumejú akékoľvek ťažkosti, poruchy alebo zlyhania technickej infraštruktúry a/alebo počítačových systémov používaných TARGET2-[vložiť odkaz na CB/krajinu] alebo akákoľvek iná skutočnosť, ktorá znemožňuje vykonávať a dokončiť ►M6 spracovanie platieb v TARGET2- [vložiť odkaz na CB/krajinu] v ten istý pracovný deň ◄ ,

▼M6

— „TIPS účelovým peňažným účtom (TIPS DCA)“ [TIPS Dedicated Cash Account (TIPS DCA)] sa rozumie účet majiteľa TIPS DCA, ktorý bol otvorený v rámci TARGET2-[vložiť odkaz na CB/krajinu] a používa sa na poskytovanie okamžitých platobných služieb svojim zákazníkom,

▼M6

— „účastníkom“ [alebo „priamym účastníkom“] (participant or direct participant) sa rozumie subjekt, ktorý je majiteľom aspoň jedného PM účtu (majiteľ PM účtu) a/alebo jedného T2S účelového peňažného účtu (majiteľ T2S DCA) a/alebo jedného TIPS účelového peňažného účtu (majiteľ TIPS DCA) v CB Eurosystému,

▼B

— „účastníkom TARGET2“ (TARGET2 participant) sa rozumie akýkoľvek účastník v ktoromkoľvek systéme, ktorý je súčasťou TARGET2,

— „účastníkom zadávajúcim príkaz“ (instructing participant) sa rozumie účastník TARGET2, ktorý inicioval platobný príkaz,

▼M2

— „úrokovou sadzbou pre jednodňové sterilizačné operácie“ sa rozumie úroková sadzba uplatniteľná na jednodňové sterilizačné operácie,

▼M3

— „úverovou inštitúciou“ (credit institution) sa rozumie buď: a) úverová inštitúcia v zmysle článku 4 ods. 1 bodu 1 nariadenia (EÚ) č. 575/2013 [a v prípade potreby vložiť ustanovenia vnútroštátnych právnych predpisov, ktorými sa vykonáva článok 2 ods. 5 smernice 2013/36/EÚ], ktorá podlieha dohľadu príslušného orgánu, alebo b) iná úverová inštitúcia v zmysle článku 123 ods. 2 zmluvy, ktorá podlieha kontrole porovnateľnej s dohľadom vykonávaným príslušným orgánom,

▼B

— „vstupnou dispozíciou“ (entry disposition) sa rozumie štádium spracovania platieb, počas ktorého sa TARGET2-[vložiť odkaz na CB/krajinu] snaží zúčtovať platobný príkaz, ktorý bol prijatý podľa článku 14, prostredníctvom špecifických postupov, ako je uvedené v článku 20,

— „vnútrodenným úverom“ (intraday credit) sa rozumie úver poskytovaný na obdobie kratšie ako jeden pracovný deň,

▼M6

— „žiadosťou o storno“ (recall request) sa v súlade so systémom SCT Inst rozumie správa od majiteľa TIPS DCA, ktorou sa požaduje vrátenie sumy vyrovnaného príkazu na okamžitú platbu.

▼M3

Článok 1a

Rozsah pôsobnosti

Týmito podmienkami sa upravuje vzťah medzi príslušnou NCB eurozóny a majiteľom jej PM účtu, pokiaľ ide o otvorenie a vedenie PM účtu.

▼B

Článok 2

Dodatky

1. Neoddeliteľnou súčasťou týchto podmienok sú aj nasledujúce dodatky:

Dodatok I: Technické špecifikácie na spracúvanie platobných príkazov

Dodatok II: Systém náhrady škody v rámci TARGET2

Dodatok III: Podmienky pre stanoviská k spôsobilosti a národné stanoviská

Dodatok IV: Obnova prevádzky a núdzová prevádzka

Dodatok V: Harmonogram prevádzky

Dodatok VI: Rozpis poplatkov a fakturácia

Dodatok VII: Dohoda o zoskupenej likvidite

2. V prípade akéhokoľvek rozporu alebo nesúladu medzi obsahom niektorého z dodatkov a obsahom niektorého iného ustanovenia týchto podmienok sa prednostne použijú tieto iné ustanovenia podmienok.

▼M6

Článok 3

Všeobecný opis TARGET2

1. TARGET2 umožňuje hrubé vyrovnanie platieb v reálnom čase v eurách s vyrovnaním v peniazoch centrálnej banky v rámci PM účtov, T2S DCA na účely obchodov s cennými papiermi a TIPS DCA na účely okamžitých platieb.

2. V TARGET2-[vložiť odkaz na CB/krajinu] sa spracúvajú tieto transakcie:

a) transakcie, ktoré priamo vyplývajú z operácií menovej politiky Eurosystému alebo ktoré sa vykonávajú v súvislosti s uvedenými operáciami;

b) vyrovnanie eurovej časti devízových operácií týkajúcich sa Eurosystému;

c) vyrovnanie prevodov v eurách, ktoré vyplývajú z transakcií v cezhraničných veľkoobjemových nettingových platobných systémoch;

d) vyrovnanie prevodov v eurách, ktoré vyplývajú z transakcií v eurách v retailových platobných systémoch systémového významu;

e) vyrovnanie peňažnej časti transakcií s cennými papiermi;

f) príkazy na prevod likvidity z T2S DCA na T2S DCA, príkazy na prevod likvidity z T2S DCA na PM a príkazy na prevod likvidity z PM na T2S DCA;

fa) príkazy na okamžitú platbu;

fb) kladné odpovede na storno;

fc) príkazy na prevod likvidity z TIPS DCA na PM, príkazy na prevod likvidity z PM na TIPS DCA; a

g) akékoľvek iné transakcie v eurách určené účastníkom TARGET2.

3. TARGET2 umožňuje v rámci PM účtov, T2S DCA a TIPS DCA hrubé vyrovnanie platieb v reálnom čase v eurách s vyrovnaním v peniazoch centrálnej banky. TARGET2 je vytvorený a funguje na základe jednotnej spoločnej platformy, cez ktorú sa technicky rovnakým spôsobom zadávajú a spracúvajú platobné príkazy a nakoniec aj prijímajú platby. Pokiaľ ide o technické vedenie T2S DCA, TARGET2 je po technickej stránke vytvorený a funguje na základe platformy T2S. Pokiaľ ide o technické vedenie TIPS DCA, TARGET2 je po technickej stránke vytvorený a funguje na základe platformy TIPS.

4. [Vložiť názov CB] je poskytovateľom služieb podľa týchto podmienok. Konanie národných centrálnych bánk poskytujúcich SSP a ich opomenutie konať sa považuje za konanie a opomenutie konať [vložiť názov CB], za ktoré na seba berie zodpovednosť v súlade s nižšie uvedeným článkom 31. Účasť podľa týchto podmienok nezakladá zmluvný vzťah medzi majiteľmi PM účtov a národnými centrálnymi bankami poskytujúcimi SSP, ak akákoľvek z týchto bánk koná z uvedeného titulu. Pokyny, správy alebo informácie, ktoré majitelia PM účtov dostanú od SSP alebo pošle SSP, týkajúce sa služieb poskytovaných podľa týchto podmienok, sa považujú za prijaté alebo poslané [vložiť názov CB].

5. TARGET2 predstavuje z právneho hľadiska množinu platobných systémov zloženú zo všetkých systémov, ktoré sú súčasťou TARGET2 a sú označené ako „systémy“ podľa vnútroštátnych právnych predpisov, ktorými sa vykonáva smernica 98/26/ES. TARGET2-[vložiť odkaz na CB/krajinu] je označený ako „systém“ podľa [vložiť príslušné ustanovenia vnútroštátnych právnych predpisov, ktorými sa vykonáva smernica 98/26/ES].

6. Účasť v TARGET2 sa uskutočňuje prostredníctvom účasti v systéme, ktorý je súčasťou TARGET2. Tieto podmienky upravujú vzájomné práva a povinnosti majiteľov PM účtov v TARGET2-[vložiť odkaz na CB/krajinu] a [vložiť názov CB]. Pravidlá týkajúce sa spracúvania platobných príkazov podľa týchto podmienok (hlava IV a dodatok I) sa vzťahujú na všetky zadané platobné príkazy alebo platby prijaté ktorýmkoľvek majiteľom PM účtu.

▼B







HLAVA II

ÚČASŤ

Článok 4

Kritériá prístupu

1. Tieto typy subjektov sú oprávnené na priamu účasť v TARGET2-[vložiť odkaz na CB/krajinu]:

▼M6

a) úverové inštitúcie usadené v Únii alebo v EHP vrátane tých, ktoré konajú prostredníctvom pobočky usadenej v Únii alebo v EHP;

b) úverové inštitúcie usadené mimo EHP za predpokladu, že konajú prostredníctvom pobočky usadenej v Únii alebo v EHP;

▼B

c) národné centrálne banky členských štátov a ECB

za predpokladu, že voči subjektom uvedeným v písmenách a) a b) neboli Radou Európskej únie ani členskými štátmi prijaté reštriktívne opatrenia podľa článku 65 ods. 1 písm. b), článku 75 alebo článku 215 zmluvy, ktorých uplatňovanie podľa názoru [odkaz na CB/krajinu], o ktorom bola ECB informovaná, nie je zlučiteľné s plynulým fungovaním TARGET2.

2. [Vložiť názov CB] môže na základe vlastného uváženia uznať za priamych účastníkov tiež tieto subjekty:

a) pokladničné správy ústredných alebo regionálnych vlád členských štátov aktívne na peňažných trhoch;

b) subjekty verejného sektora členských štátov, ktoré sú oprávnené viesť účty pre klientov;

▼M6

c) investičné spoločnosti usadené v Únii alebo v EHP;

d) subjekty, ktoré spravujú pridružené systémy a ktoré konajú v tomto postavení a;

▼B

e) úverové inštitúcie alebo akékoľvek subjekty typov, ktoré sú vymenované v písmenách a) až d), v oboch prípadoch, ak sú usadené v krajine, s ktorou Únia uzavrela menovú dohodu umožňujúcu takýmto subjektom prístup do platobných systémov v Únii, podliehajúc podmienkam ustanoveným v tejto menovej dohode, a za predpokladu, že príslušný právny rámec, ktorý sa uplatňuje v danej krajine, zodpovedá príslušnej legislatíve Únie.

3. Inštitúcie elektronických peňazí v zmysle [vložiť ustanovenia vnútroštátnych právnych predpisov, ktorými sa vykonáva článok 2 ods. 1 smernice Európskeho parlamentu a Rady 2009/110/ES zo 16. septembra 2009 o začatí a vykonávaní činností a dohľade nad obozretným podnikaním inštitúcií elektronického peňažníctva, ktorou sa menia a dopĺňajú smernice 2005/60/ES a 2006/48/ES a zrušuje smernica 2000/46/ES ( 14 )] nie sú oprávnené zúčastňovať sa na TARGET2-[vložiť odkaz na CB/krajinu].

Článok 5

Priami účastníci

1. Priami účastníci v TARGET2-[vložiť odkaz na CB/krajinu] musia spĺňať požiadavky ustanovené v článku 8 ods. 1 a 2. Musia mať aspoň jeden PM účet v [vložiť názov CB].

2. ►M3 Majitelia PM účtov ◄ môžu určiť adresovateľných držiteľov BIC bez ohľadu na miesto ich usadenia.

▼M6

3. Majitelia PM účtov môžu určiť subjekty za nepriamych účastníkov v PM za predpokladu, že sú splnené podmienky ustanovené v článku 6.

▼B

4. Multiadresný prístup prostredníctvom pobočiek možno poskytnúť takto:

a) Úverová inštitúcia v zmysle článku 4 ods. 1 písm. a) alebo b), ktorá bola uznaná za ►M3 majiteľov PM účtov ◄ , môže udeliť prístup k svojmu PM účtu jednej alebo viacerým svojim pobočkám usadeným v ►M6 Únii alebo EHP ◄ , aby priamo zadávali platobné príkazy a/alebo prijímali platby, za predpokladu, že [vložiť názov CB] bola zodpovedajúcim spôsobom informovaná.

b) Ak bola pobočka úverovej inštitúcie uznaná za ►M3 majiteľov PM účtov ◄ , ostatné pobočky toho istého právneho subjektu a/alebo jeho ústredie, v oboch prípadoch za predpokladu, že sú usadené v ►M6 Únii alebo EHP ◄ , môžu mať prístup k PM účtu tejto pobočky za predpokladu, že informovali [vložiť názov CB].

Článok 6

Nepriami účastníci

1. Úverové inštitúcie usadené v ►M6 Únii alebo EHP ◄ môžu uzavrieť zmluvu s jednými ►M3 majiteľmi PM účtov ◄ , ktorí sú buď úverovou inštitúciou v zmysle článku 4 ods. 1 písm. a) alebo b), alebo CB, s cieľom zadávať platobné príkazy a/alebo prijímať platby a ich vyrovnania prostredníctvom PM účtu týchto ►M3 majiteľov PM účtov ◄ . TARGET2-[vložiť odkaz na CB/krajinu] uzná nepriamych účastníkov formou registrácie takejto nepriamej účasti v adresári TARGET2, ktorý je uvedený v článku 9.

2. Ak ►M3 majitelia PM účtov ◄ , ktorí sú úverovou inštitúciou v zmysle článku 4 ods. 1 písm. a) alebo b), a nepriamy účastník patria do rovnakej skupiny, ►M3 majitelia PM účtov ◄ môžu výslovne splnomocniť nepriameho účastníka na priame používanie PM účtu ►M3 majiteľov PM účtov ◄ , aby zadával platobné príkazy a/alebo prijímal platby formou multiadresného prístupu v rámci skupiny.

Článok 7

Zodpovednosť ►M3 majiteľov PM účtov ◄

1. S cieľom vyhnúť sa akýmkoľvek pochybnostiam sa platobné príkazy zadané nepriamym účastníkom alebo platby ním prijaté podľa článku 6, ako aj pobočkami podľa článku 5 ods. 4 považujú za zadané alebo prijaté samotnými ►M3 majiteľmi PM účtov ◄ .

2. ►M3 Majitelia PM účtov ◄ sú viazaní takýmito platobnými príkazmi bez ohľadu na ich obsah alebo akýkoľvek nesúlad so zmluvnými alebo inými dojednaniami medzi týmto ►M3 majiteľmi PM účtov ◄ a ktorýmkoľvek zo subjektov uvedených v odseku 1.

▼M6

3. Pre majiteľa PM účtu, ktorý súhlasí s tým, aby bol jeho PM účet označený za hlavný PM účet, sú záväzné všetky faktúry súvisiace s otvorením a vedením každého T2S DCA prepojeného s PM účtom, ako sa ustanovuje v dodatku VI k tejto prílohe, a to bez ohľadu na obsah zmluvných alebo iných dojednaní medzi týmto majiteľom PM účtu a majiteľom T2S DCA alebo na nedodržiavanie týchto dojednaní.

▼M3

4. Ako sa ustanovuje v dodatku VI k tejto prílohe, pre majiteľa hlavného PM účtu sú záväzné všetky faktúry za prepojenie s každým ►M6 T2S DCA ◄ účtom, s ktorým je PM účet prepojený.

▼M4

5. Majiteľ PM účtu, ktorý je aj majiteľom ►M6 T2S DCA ◄ účtu používaného na autokolateralizáciu, je zodpovedný za úhradu všetkých sankčných poplatkov uložených v súlade s bodom 9 písm. d) prílohy IIIa.

▼M6

6. Pre majiteľa PM účtu, ktorý súhlasí s tým, aby bol jeho PM účet označený za prepojený PM účet, sú záväzné všetky faktúry súvisiace s otvorením a vedením každého TIPS DCA prepojeného s PM účtom, ako sa ustanovuje v dodatku VI k tejto prílohe, a to bez ohľadu na obsah zmluvných alebo iných dojednaní medzi týmto majiteľom PM účtu a majiteľom TIPS DCA alebo na nedodržiavanie týchto dojednaní. Prepojený PM účet môže byť prepojený s maximálne 10 TIPS DCA.

7. Majiteľ prepojeného PM účtu má prehľad o likvidite dostupnej na TIPS DCA, ktoré sú prepojené s uvedeným PM účet, a zabezpečí, aby si majitelia TIPS DCA boli vedomí svojej zodpovednosti za riadenie tejto likvidity.

▼B

Článok 8

Konanie o žiadosti

1. Na pripojenie sa do TARGET2-[vložiť odkaz na CB/krajinu] žiadajúci účastníci musia:

a) spĺňať tieto technické požiadavky:

i) nainštalovať, spravovať, prevádzkovať a monitorovať, ako aj zaistiť bezpečnosť IT infraštruktúry na pripojenie sa do ►M6 the SSP ◄ a zadávanie platobných príkazov do tohto systému. Do vykonávania týchto činností môžu žiadajúci účastníci zapojiť tretie osoby, ale ich zodpovednosť zostáva výlučná. Žiadajúci účastníci najmä uzavrú dohodu s ►M3 poskytovateľom sieťových služieb v TARGET2 ◄ , aby získali potrebné pripojenie a vstupy v súlade s technickými špecifikáciami uvedenými v dodatku I, a

ii) vykonať testy požadované [vložiť názov CB] a

b) spĺňať tieto právne požiadavky:

i) predložiť stanovisko k spôsobilosti vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto stanovisku k spôsobilosti, a

ii) v prípade subjektov uvedených v článku 4 ods. 1 písm. b) predložiť národné stanovisko vo forme uvedenej v dodatku III, pokiaľ [vložiť názov CB] neprijala už v inej súvislosti informácie a vyjadrenia, ktoré sa majú poskytnúť v takomto národnom stanovisku.

2. Žiadatelia podávajú žiadosť písomne [vložiť názov CB], pričom pripoja aspoň tieto dokumenty/informácie:

a) vyplnené formuláre pre zber statických údajov, ktoré poskytuje [vložiť názov CB];

b) stanovisko k spôsobilosti, ak ho požaduje [vložiť názov CB], a

c) národné stanovisko, ak ho požaduje [vložiť názov CB].

3. [Vložiť názov CB] môže tiež požadovať dodatočnú informáciu, ktorú považuje za potrebnú na rozhodnutie o žiadosti.

4. [Vložiť názov CB] zamietne žiadosť, ak:

a) nie sú splnené kritériá prístupu uvedené v článku 4;

b) najmenej jedno kritérium pre účasť uvedené v odseku 1 nie je splnené a/alebo

c) na základe posúdenia [vložiť názov CB] by takáto účasť ohrozila celkovú stabilitu, spoľahlivosť a bezpečnosť TARGET2-[vložiť odkaz na CB/krajinu] alebo ktoréhokoľvek systému, ktorý je súčasťou TARGET2, alebo by ohrozila plnenie úloh [vložiť názov CB], ako sú uvedené v [odkaz na príslušné vnútroštátne právo] a v Štatúte Európskeho systému centrálnych bánk a Európskej centrálnej banky, alebo ak takáto účasť predstavuje riziko z dôvodov obozretnosti.

5. [vložiť názov CB] oznámi žiadateľovi svoje rozhodnutie o žiadosti do jedného mesiaca od jej prijatia [vložiť názov CB]. Ak [vložiť názov CB] požaduje dodatočné informácie podľa odseku 3, rozhodnutie sa oznámi do jedného mesiaca od prijatia takýchto informácií [vložiť názov CB] od žiadateľa. Každé zamietavé rozhodnutie musí obsahovať dôvody zamietnutia.

Článok 9

Adresár TARGET2

1. Adresár TARGET2 je databázou bankových identifikačných kódov, ktorá sa používa na nasmerovanie platobných príkazov určených:

a) ►M3 majiteľom PM účtov ◄ a ich pobočkám s multiadresným prístupom;

b) nepriamym účastníkom TARGET2 vrátane tých s multiadresným prístupom a

c) adresovateľným držiteľom BIC TARGET2.

Aktualizuje sa týždenne.

2. Pokiaľ sa zo strany ►M3 majiteľov PM účtov ◄ nepožaduje niečo iné, jeho bankové identifikačné kódy sa uverejňujú v adresári TARGET2.

3. Adresár TARGET2 môžu ►M3 majitelia PM účtov ◄ distribuovať len svojim pobočkám a subjektom s multiadresným prístupom.

4. Subjekty uvedené v odseku 1 písm. b) a c) používajú svoje BIC len vo vzťahu k jedným ►M3 majiteľom PM účtov ◄ .

5. ►M3 Majitelia PM účtov ◄ súhlasia s tým, aby [vložiť názov CB] a ostatné CB mohli zverejniť názvy a bankové identifikačné kódy ►M3 majiteľov PM účtov ◄ . Navyše možno zverejniť názvy a bankové identifikačné kódy nepriamych účastníkov registrovaných ►M3 majiteľmi PM účtov ◄ , pričom ►M3 majitelia PM účtov ◄ zabezpečia súhlas nepriamych účastníkov so zverejnením.







HLAVA III

POVINNOSTI STRÁN

Článok 10

Povinnosti [vložiť názov CB] a účastníkov

1. [Vložiť názov CB] ponúka služby uvedené v hlave IV. Pokiaľ nie je v týchto podmienkach ustanovené alebo právnym poriadkom požadované inak, [vložiť názov CB] použije v rámci svojej právomoci všetky primerané prostriedky na plnenie povinností podľa týchto podmienok bez toho, aby zaručovala výsledok.

2. Účastníci platia [vložiť názov CB] poplatky stanovené v dodatku VI.

3. Účastníci zabezpečia, aby boli počas pracovných dní pripojení do TARGET2-[vložiť odkaz na CB/krajinu] v súlade s harmonogramom prevádzky uvedeným v dodatku V.

4. Účastník vyhlasuje a ručí [vložiť názov CB], že plnením svojich povinností podľa týchto podmienok neporušuje žiadny zákon, iný právny predpis ani interný predpis, ktorý sa na neho vzťahuje, ani žiadnu dohodu, ktorou je viazaný.

Článok 11

Spolupráca a výmena informácií

1. Pri plnení svojich povinností a využívaní svojich práv podľa týchto podmienok [vložiť názov CB] a účastníci navzájom úzko spolupracujú s cieľom zabezpečiť stabilitu, spoľahlivosť a bezpečnosť TARGET2-[vložiť odkaz na CB/krajinu]. Poskytujú si navzájom všetky informácie alebo dokumenty, ktoré súvisia s plnením ich povinností a výkonom ich práv podľa týchto podmienok bez toho, aby bola dotknutá povinnosť dodržiavať bankové tajomstvo.

2. [Vložiť názov CB] vytvorí a udržiava oddelenie systémovej podpory na pomoc účastníkom pri riešení ťažkostí, ktoré vzniknú v súvislosti s operáciami so systémom.

3. ►M6 Aktualizované informácie o prevádzkovom stave SSP sú prístupné v informačnom systéme TARGET2 (T2IS) na osobitnej internetovej stránke v rámci internetových stránok ECB. ◄ T2IS možno použiť na získanie informácií o akejkoľvek skutočnosti ovplyvňujúcej bežnú prevádzku TARGET2.

4. [Vložiť názov CB] môže účastníkom odosielať správy buď prostredníctvom komunikácie cez ICM, alebo prostredníctvom akéhokoľvek iného komunikačného prostriedku.

▼M6

4a. Majiteľ prepojeného PM účtu je zodpovedný za včasné informovanie majiteľov TIPS DCA o všetkých významných správach vysielaných ICM, vrátane tých, ktoré súvisia s pozastavením alebo ukončením účasti majiteľa TIPS DCA v TARGET2-[vložiť odkaz na CB/krajinu].

▼B

5. Účastníci sú zodpovední za včasnú aktualizáciu existujúcich formulárov pre zber statických údajov a za dodanie nových formulárov pre zber statických údajov [vložiť názov CB]. Účastníci sú zodpovední za overenie presnosti tých informácií, ktoré sa ich týkajú a ktoré [vložiť názov CB] vkladá do TARGET2-[vložiť odkaz na CB/krajinu].

6. [Vložiť názov CB] sa považuje za oprávnenú oznamovať národným centrálnym bankám poskytujúcim SSP akékoľvek informácie týkajúce sa účastníkov, ktoré môžu národné centrálne banky poskytujúce SSP potrebovať pri plnení ich funkcie správcov služieb v súlade s dohodou uzavretou s ►M3 poskytovateľom sieťových služieb v TARGET2 ◄ .

7. Účastníci informujú [vložiť názov CB] o akýchkoľvek zmenách týkajúcich sa ich právnej spôsobilosti alebo príslušných legislatívnych zmenách ovplyvňujúcich otázky upravené národným stanoviskom, ktoré sa ich týkajú.

8. Účastníci informujú [vložiť názov CB] o:

a) každom novom nepriamom účastníkovi, adresovateľnom držiteľovi BIC alebo subjekte s multiadresným prístupom, ktorého zaregistrujú, a

b) akýchkoľvek zmenách týkajúcich sa subjektov vymenovaných v písmene a).

▼M6

9. Účastníci bezodkladne informujú [vložiť názov CB], ak sa vyskytne prípad neplnenia, ktorý sa na nich vzťahuje.

▼B







HLAVA IV

VEDENIE PM ÚČTOV A SPRACOVANIE PLATOBNÝCH PRÍKAZOV

Článok 12

Otvorenie a vedenie PM účtov

1. [Vložiť názov CB] otvorí a vedie pre každého účastníka najmenej jeden PM účet. Na žiadosť účastníka konajúceho ako zúčtovacia banka otvorí [vložiť názov CB] jeden alebo viac podúčtov v TARGET2-[vložiť odkaz na CB/krajinu] s cieľom použiť ich na vyčlenenie likvidity.

2. [V prípade potreby vložiť: Na PM účtoch nie je dovolený žiadny debetný zostatok.]

3. [V prípade potreby vložiť: Na začiatku a konci pracovného dňa musí byť na PM účtoch nulový zostatok. Má sa za to, že účastníci dali pokyn [vložiť názov CB] na prevod akéhokoľvek zostatku na konci pracovného dňa na účet určený účastníkom.]

4. [V prípade potreby vložiť: Na začiatku nasledujúceho pracovného dňa sa takýto zostatok vráti na PM účet účastníka.]

▼M2

5. PM účty a ich podúčty sa úročia percentom nula alebo úrokovou sadzbou pre jednodňové sterilizačné operácie podľa toho, ktorá z týchto sadzieb je nižšia, pokiaľ sa nepoužívajú na udržiavanie povinných minimálnych rezerv. V takom prípade sú výpočet a platba za udržiavanie povinných minimálnych rezerv vo forme odmeny upravené nariadením Rady (ES) č. 2531/98 z 23. novembra 1998, ktoré sa týka uplatnenia minimálnych rezerv Európskou centrálnou bankou ( 15 ), a nariadením Európskej centrálnej banky (ES) č. 1745/2003 z 12. septembra 2003 o povinných minimálnych rezervách (ECB/2003/9) ( 16 ).

▼B

6. PM účet môže byť okrem vyrovnania platobných príkazov v platobnom module použitý tiež na vyrovnanie platobných príkazov z domácich účtov a na domáce účty v súlade s pravidlami ustanovenými [vložiť názov CB].

7. Účastníci používajú ICM na získanie informácií o stave svojej likvidity. [vložiť názov CB] poskytne denné výpisy z účtov ktorémukoľvek účastníkovi, ktorý o takúto službu požiada.

Článok 13

Druhy platobných príkazov

▼M3

Na účely TARGET2 sa rozlišujú tieto platobné príkazy:

a) prevodné príkazy na úhradu;

b) príkazy na inkaso vykonané na základe povolenia na inkaso;

▼M6

c) príkazy na prevod likvidity;

d) príkazy na prevod likvidity z PM na T2S DCA a

▼M6

e) príkazy na prevod likvidity z PM na TIPS DCA.

▼B

Článok 14

Prijatie a odmietnutie platobných príkazov

1. Platobné príkazy zadané účastníkmi sa považujú za prijaté [vložiť názov CB], ak:

a) platobná správa je v súlade s pravidlami stanovenými ►M3 poskytovateľom sieťových služieb v TARGET2 ◄ ;

b) platobná správa je v súlade s pravidlami a podmienkami TARGET2-[vložiť odkaz na CB/krajinu] pre formátovanie a prešla kontrolou dvojitého zadania uvedenou v dodatku I a

c) bol doručený výslovný súhlas CB účastníka, ktorého účasť bola pozastavená, v prípadoch, ak bola platcovi alebo príjemcovi platby pozastavená účasť.

2. [Vložiť názov CB] okamžite odmietne akýkoľvek platobný príkaz, ktorý nespĺňa podmienky ustanovené v odseku 1. [vložiť názov CB] informuje účastníka o akomkoľvek odmietnutí platobného príkazu, ako je uvedené v dodatku I.

▼M6

3. SSP pripája svoju časovú pečiatku pre spracovanie platobných príkazov v postupnosti, v akej ich prijíma.

▼B

Článok 15

Pravidlá stanovenia priority

1. Účastníci, ktorí zadávajú platobný príkaz, označia každý platobný príkaz ako jeden z nasledujúcich:

a) bežný platobný príkaz (prioritná trieda 2);

b) naliehavý platobný príkaz (prioritná trieda 1);

c) veľmi naliehavý platobný príkaz (prioritná trieda 0).

Ak nie je na platobnom príkaze označená priorita, považuje sa za bežný platobný príkaz.

▼M6

2. Platobný príkaz môže byť za veľmi naliehavý označený len:

a) centrálnymi bankami; a

b) účastníkmi, v prípade platieb do CLS Bank International a platieb z CLS Bank International s výnimkou platieb súvisiacich so službou CLS CCP a službou CLSNow, ako aj v prípade prevodov likvidity v súvislosti s vyrovnaním pridruženým systémom s použitím ASI.

Všetky platobné pokyny zadané pridruženým systémom prostredníctvom ASI na zaúčtovanie na ťarchu PM účtov alebo na pripísanie v prospech PM účtov účastníkov, a všetky zadané príkazy na prevod likvidity z PM na T2S DCA a všetky zadané príkaz na prevod likvidity z PM na TIPS DCA sa považujú za veľmi naliehav